Op Samseng Jalanan: 11 motosikal, 86 saman dikeluarkan

BALIK PULAU: Polis telah menyita 11 motosikal dalam operasi bersepadu Op Samseng Jalanan yang dijalankan di beberapa lokasi yang sering menjadi tumpuan mat rempit di daerah Barat Daya, di sini semalam.

Ibu Pejabat Polis Daerah Barat Daya dalam kenyataan memaklumkan polis turut mengeluarkan 86 saman bersabit pelbagai kesalahan lalu lintas, dalam operasi bermula 10 malam itu.

“Sebanyak 11 motosikal telah disita menurut Seksyen 64(1) Akta Pengangkutan Jalan 1987 dan operasi  dijalankan dalam usaha membanteras kegiatan mat rempit atau lumpa haram terutama pada malam hujung minggu.

“Operasi itu juga bagi memastikan penunggang motosikal sentiasa mematuhi peraturan-peraturan lalu lintas sedia ada dan tidak melakukan pengubahsuaian motosikal tanpa kebenaran pihak berkuasa, di samping mencegah kejadian kes kecurian kenderaan, ragut, pecah rumah dan lain-lain jenayah,” menurut kenyataan itu. – BERNAMA


Tidak adil bagi pihak dituduh jika prosedur salah – Pengamal undang-undang

KUALA LUMPUR: Jika sebarang prosedur kes di mahkamah dikendalikan secara salah, maka keputusan juga cenderung untuk tidak adil dan saksama bagi semua pihak.

Pengamal undang-undang, Datuk Mohd Zaidi Md Zain@Zakaria dari Tetuan Zaidi Zain Associates menjelaskan, prosedur kes perlu dikendalikan dengan betul sama ada untuk mensabit, menjatuhkan hukum atau melepaskan tertuduh.

“Ia (keputusan mahkamah) bukan soal betul atau salah. Soalnya, prosedur itu mesti betul.

“Kita nak sabitkan orang itu bersalah, prosedur itu mesti betul. Sama macam kita nak jatuhkan hukum orang bersalah, atau nak melepaskan seseorang tertuduh, prosedur mesti betul.

“Jadi, kalau salah dalam prosedur, maka salahlah semuanya,” katanya kepada media.

Beliau berkata demikian mengulas pendirian tegas hakim paling kanan, Datuk Abdul Rahman Sebli menentang keputusan majoriti semakan kehakiman kes SRC International Sdn Bhd (SRC International), di Mahkamah Persekutuan.

Abdul Rahman adalah satu-satunya hakim yang memihak kepada Datuk Seri Najib Razak dalam keputusan membabitkan panel lima hakim.

Abdul Rahman dilaporkan berkata, keadilan bukan sahaja mengenai rasa bersalah atau tidak bersalah seseorang yang dituduh, beliau juga mesti mendapat perbicaraan yang adil.

Tertuduh juga mesti merasakan dirinya mendapat perbicaraan yang adil. Jika sistem itu tidak mampu, beliau tidak patut dibicarakan sama sekali.

Mengulas lanjut mengenai kenyataan Abdul Rahman itu, Mohd Zaidi yang juga peguam syarie berkata kenyataan dikeluarkan hakim berkenaan bersifat keras.

“Ia sebenarnya menyampaikan mesej besar kepada semua hakim.

“Sebab itulah, apa dilihat berdasarkan beliau (Abdul Rahman) yang juga hakim paling senior, adalah dapatan cukup memberangsangkan dan sepatutnya diambil pengajaran oleh semua hakim terlibat dan diambil tindakan serius oleh pihak berwajib terutama Majlis Raja-Raja,” katanya.

Beliau juga berpandangan, kes SRC International boleh dibawa kepada Majlis Raja-Raja dan penubuhan Suruhanjaya Siasatan Diraja (RCI) dengan segera bagi menyiasat ketidakadilan yang disebut oleh Ketua Hakim dalam kes berkenaan.

“Pasti akan ada pihak membawanya kepada Majlis Raja-Raja, supaya dipertimbangkan untuk mengadakan RCI atau pengampunan.

“Ini suatu perkara serius terhadap kelompongan di peringkat Mahkamah Persekutuan.

“Ini soal memenjarakan orang, sudah tujuh bulan Datuk Seri Najib dalam penjara disebabkan sistem tidak adil, jadi sesuatu perlu dilakukan segera bagi memberi imej baik pada sistem keadilan negara.

“Ia bagi memastikan pelabur asing rasa selamat dan dijamin, untuk datang ke Malaysia dan melabur,” katanya.

Beliau berkata demikian ketika ditemui pada Majlis Berbuka Puasa Institut Koperasi Malaysa (IKMa) bersama Media di Hotel Sunway Putra, di sini.

Turut hadir, Ketua Pengarah IKMa, Datuk Ali Mansor; Timbalannya, Mohd Zaid Mat Yunus dan Timbalan Ketua Pengarah (Pengurusan)nya, Hamidah Mohd Jos.

Author

Tun Puteh Wanti

View all posts

View all posts


Kenyataan AMK bantah Ahmad Zahid di Himpunan Madani adalah palsu – Fahmi Fadzil

Menerusi hantaran di Facebook rasminya hari ini, Fahmi mengatakan bahawa kenyataan palsu itu disebarkan oleh pemilik akaun Telegram ‘Edisi Siasat’.

Justeru, beliau mengingatkan orang ramai supaya tidak terpedaya dengan perkara terbabit.

“Sekali baca pun boleh nampak kenyataan media ini salah format, dan direka-reka pihak yang benci Kerajaan Perpaduan,” katanya.

Sementara itu, AMK menerusi hantaran di Facebook turut memuatnaik poster penafian kenyataan media berkenaan.

Hantaran itu disertakan dengan kapsyen “Sila rujuk kepada akaun media sosial rasmi Angkatan Muda Keadilan Malaysia untuk sebarang maklumat terkini dan sahih”.

Untuk rekod, Perdana Menteri, Datuk Seri Anwar Ibrahim hadir pada Himpunan MADANI Kedah 2023 yang turut disertai Ahmad Zahid, yang juga Pengerusi Barisan Nasional (BN) pada Jumaat lepas.


Usahawan tudung dituduh bunuh rakan kongsi

MARANG: Seorang usahawan tudung dan pakaian dihadapkan ke Mahkamah Majistret di sini hari ini atas pertuduhan membunuh rakan kongsinya pada dua minggu lalu.

Tiada pengakuan direkodkan dan tertuduh, Nooraini Remali, 35, yang kelihatan sugul sekadar mengangguk faham selepas pertuduhan dibacakan di hadapan Majistret Zur Azureen Zainalkefli.

Berdasarkan pertuduhan, Nooraini didakwa membunuh Norjihan S.A. Karim, 65.

Perbuatan itu didakwa dilakukan tertuduh di Batu 23, Jalan Kuala Berang, Hulu Terengganu pada pukul 3 pagi, 1 November lalu.

Dia didakwa mengikut Seksyen 302 Kanun Keseksaan yang memperuntukkan hukuman mati jika sabit kesalahan.

Kosmo! pada 2 November lalu melaporkan mayat Norjihan yang merupakan bekas pesara kerajaan ditemui dalam keadaan tertiarap di dalam longkang berhampiran Pejabat Kesihatan Hulu Terengganu.

Ketua Polis Terengganu, Datuk Mazli Mazlan berkata, siasatan awal percaya wanita warga emas terbabit dilanggar tertuduh dengan menggunakan kereta Honda Jazz sehingga tercampak ke dalam longkang berkenaan.

Beliau menambah, Nooraini kemudiannya dipercayai menikam badan rakan kongsinya sebanyak 15 kali dengan menggunakan senjata tajam sebelum meninggalkan lokasi kejadian dengan menumpang sebuah van yang kebetulan melalui lokasi kejadian. – Kosmo!

Author

Media Variasi

View all posts

View all posts


Tarik balik kes 8 tahun, Emilia Hanafi terima harta sepencarian

KUALA LUMPUR: Prosiding kes jenayah membabitkan jutawan automotif, Datuk Wira SM Faisal SM Nasimuddin sebagai Orang Kena Tuduh (OKT) dan bekas isteri, Emilia Hanafi, sejak lapan tahun lalu akhirnya bernoktah, hari ini susulan masing-masing mencapai kata sepakat.

Peguam pemerhati Emilia, Nizam Bashir Abdul Kariem Bashir dari Tetuan Nizam Bashir  & Associates berkata, keputusan hari ini dicapai berhubung persetujuan merangkumi hak terhadap Emilia dan tiga anak lelakinya.

Ia susulan, kedua-dua pihak memaklumkan kepada mahkamah bahawa masing-masing dalam proses rundingan ke arah keputusan penyelesaian tuntutan secara global, pada 24 Mac lalu.

Nizam Bashir berkata, sempena keberkatan bulan Ramadan ini juga, kedua-dua pihak bersetuju capai kata sepakat.

“Menurut Emilia, beliau terbuka hati menyelesaikan perkara ini, kerana terma penyelesaian ada menyentuh berkenaan dengan hak pasca perceraian dan kebajikan anak-anak.

“Dengan persetujuan ini, maka kedua-duanya bersetuju untuk selesaikan keseluruhan kes di mahkamah sivil.

“Ini sekali gus menoktahkan prosiding kes yang berlangsung sekian lama, selama tempoh hampir lapan tahun, sejak 2015,” katanya kepada media.

Peguam syarie mewakili Emilia, Azmi Mohd Rais berkata, penyelesaian itu juga membabitkan kes di mahkamah syariah merangkumi hak Emilia dan anak-anak juga.

“Dengan penyelesaian ini, merangkumi hak pasca perceraian isteri.

“Emilia terima sejumlah wang tunai secara berperingkat, sebuah rumah dan sebuah kereta yang masih belum selesai bayaran bank,” katanya.

Emilia ketika prosiding memberitahu mahkamah, dia bersetuju untuk menarik semula kes difailkan terhadap tertuduh.

Peguam tertuduh, Datuk Akberdin Abdul Kader memohon kepada mahkamah untuk anak guamnya dilepas dan dibebaskan.

Tertuduh, SM Faisal pula dilepaskan dan dibebaskan oleh mahkamah atas dakwaan dengan sengaja menyebabkan kecederaan ke atas Emilia, 43, di sebuah rumah di Desa Sri Hartamas di Brickfields, di sini antara jam 12.30 tengah hari hingga 4.30 petang pada 22 November 2015, mengikut Seksyen 323 Kanun Keseksaan dan boleh dihukum di bawah Seksyen 326A kanun sama.

Majistret Nadia Othman membuat keputusan itu selepas pengadu, Emilia hadir sebagai saksi memberi keterangan bersumpah untuk menarik kes terhadap tertuduh.

Nadia turut menetapkan, wang jaminan dikembalikan semula kepada tertuduh.

Terdahulu, prosiding dikendalikan oleh Ketua Pendakwaan Unit Keganasan Rumah Tangga iaitu Timbalan Pendakwa Raya Zahida Zakaria bersama-sama Timbalan Pendakwa Raya Nur Aishah Ahmad Zakiuddin di hadapan Majistret Nadia Othman.

Turut hadir peguam, Amer Ashrhaf Azuddin.

Pihak pembelaan mewakili tertuduh yang hadir berkemeja dan berseluar jeans, diketuai oleh Akberdin dan Datuk Jagjit Singh.

Selain itu, wakil Persatuan Pengguna Islam Malaysia (PPIM), Gulabjan Fazal Eladi dan Women Aid Organization (WAO) turut hadir memberi sokongan.

Pada 27 Jun 2022 lalu, Emilia juga pernah menjalani hukuman penjara tujuh hari atas kesalahan gagal mematuhi perintah Mahkamah Tinggi Syariah di sini mengenai tarikh lawatan tiga anaknya.

Ia bermula pada 4 September 2019, Mahkamah Tinggi Syariah di sini, menjatuhi hukuman penjara tujuh hari terhadap Emilia selepas membenarkan permohonan komital (menghina mahkamah) yang difailkan SM Faisal, 43, kerana mendakwa wanita itu kerana telah memberi tarikh gantian lawatan anak-anaknya.

MEDIA VARIASI sebelum ini, melaporkan pendedahan tentang kisah hidup Emilia sejak Mac 2022, dan dia mula mendapat perhatian negara susulan pemenjaraannya di Penjara Kajang.

Author

Tun Puteh Wanti

View all posts

View all posts


‘Jangan bimbang, Nora stabil’

PETALING JAYA: “Alhamdulillah, keadaan Nora stabil dan tidak membimbangkan.”

Demikian perkongsian pengurus kepada Datuk Nora Ariffin yang dikenali sebagai Jaja mengenai perkembangan terkini penyanyi itu, hari ini.

Menurutnya, Nora yang masih dirawat di Unit Rawatan Rapi (ICU) sebuah pusat perubatan swasta di Kajang kini berada dalam keadaan stabil.

Bahkan katanya, suami Nora iaitu Dr. Rushdi Ramli memaklumkan keadaan penyanyi itu tidak membimbangkan.

“Alhamdulillah, keadaan Nora stabil dan tidak membimbangkan. Dia juga dalam keadaan sedar.
“Mohon doakan agar Nora diberikan kesembuhan,” kongsinya kepada Kosmo! Online hari ini.

Tambahnya, pelantun lagu Hanya Satu itu dimasukkan ke hospital pada Ahad lalu selepas mengalami demam panas dan sesak nafas.

Sejak semalam, tular tangkap layar perkongsian Rusdhi dalam Instagram memaklumkan Nora atau nama penuhnya Wan Norafizah Wan Ariffin, 50, terpaksa dikejarkan ke sebuah pusat perubatan swasta di Kajang akibat sesak nafas.

Menerusi perkongsian tersebut, Rushdi turut memohon orang ramai dapat mendoakan kesejahteraan isterinya itu. – Kosmo

Authors

Media Variasi

View all posts

Diyana Rahip

View all posts

View all posts

View all posts


‘Jangan salur sumbangan kepada tabung derma meragukan’ – Duta Palestin ke Malaysia

KUALA LUMPUR: Rakyat Malaysia diingatkan supaya berhati-hati dan menyalurkan sumbangan kepada rakyat Palestin, yang terjejas akibat keganasan di Gaza kepada saluran yang betul.

Orang ramai juga dinasihatkan supaya sumbangan itu tidak disalurkan kepada tabung derma yang meragukan.

Duta Palestin ke Malaysia, Walid Abu Ali menekankan tentang kepentingan untuk memastikan sumbangan kepada penduduk Palestin sampai kepada penerimanya.

Beliau juga mengingatkan rakyat negara ini akan keperluan ketelusan serta akauntabiliti.

“Adakah rakyat Malaysia pernah bertanya mengenai penerima sumbangan tersebut? Apabila anda menyumbang, adakah anda pernah bertanya? Adakah sumbangan anda sampai kepada sasaran?” soalnya seperti dilapor Scoop pada Selasa.

Mengulas lanjut, Walid berkata, peringatan tersebut dibangkitkan bagi memastikan sumbangan rakyat Malaysia memberi kesan positif kepada penduduk Palestin.

Beliau menyifatkan kemurahan hati rakyat Malaysia sebagai sokongan padu dan berkekalan terhadap negara Islam itu.

“Saya tidak fikir mana-mana penduduk Palestin boleh mempersoalkan sokongan berterusan Malaysia kepada Palestin.

“Kami percaya, dan saya percaya, bahawa Palestin berada di dalam hati rakyat Malaysia,” katanya.

Pada April tahun ini, Walid meluahkan kekecewaan terhadap penyalahgunaan nama Masjid Al-Aqsa untuk tujuan kutipan derma manakala dana yang dikumpulkan didakwa tidak sampai kepada penerima sepatutnya.

Dakwaan sama pernah dibuat pada 2020, yang mana beliau mendakwa bahawa, derma yang dikumpulkan oleh beberapa pertubuhan bukan kerajaan (NGO) Malaysia, tidak sampai kepada dana masjid selama bertahun-tahun.

Pada masa sama, beberapa NGO seperti Muslim Care Malaysia, Viva Palestina Malaysia, Angkatan Belia Islam Malaysia (Abim), Global Peace Mission, MyCARE, Haluan Malaysia, Majlis Perundingan Pertubuhan Islam Malaysia (Mapim), Medicom, dan Cakna Palestin, tampil menegaskan bahawa sumbangan yang dikumpul telah disalurkan kepada badan kemanusiaan serta diaudit.

Ketika membentangkan Belanjawan 2024 di Dewan Rakyat pada Jumaat, Perdana Menteri, Datuk Seri Anwar Ibrahim berkata, kerajaan akan menghulurkan bantuan kepada penduduk Palestin – termasuk menyediakan dana sebanyak RM10 juta.

Ia adalah tambahan kepada dana permulaan RM1 juta, yang diumumkan oleh Menteri Luar, Datuk Seri Zambry Abdul Kadir pada Khamis.

Pada Ahad, Timbalan Perdana Menteri, Datuk Seri Ahmad Zahid Hamidi berkata, semua syarikat pelaburan kerajaan, syarikat berkaitan kerajaan dan syarikat swasta akan mengumpul sekurang-kurangnya RM100 juta, berikutan keadaan yang semakin kritikal di Semenanjung Gaza.

Keganasan terbaharu di Palestin, yang melibatkan Hamas – yang memerintah Gaza – dan kerajaan Israel, telah membawa kepada beribu-ribu kematian di kedua-dua belah pihak sejak 7 Oktober.

Bagi menangani kebimbangan mengenai pengagihan sumbangan, Walid berkata, sebagai duta, beliau tidak pernah meminta atau secara peribadi menerima sumbangan.

Sebaliknya, semua sumbangan disalurkan menerusi akaun bank yang dibuka dengan kerjasama Wisma Putra, di bawah pemantauan kementerian.

Beliau memberi contoh ketika Zambry menyerahkan cek replika berjumlah RM1 juta, untuk sumbangan segera bantuan kemanusiaan kepada Palestin di Parlimen.

Duta berkenaan juga menegaskan, beliau tidak mengendalikan wang secara langsung dan semua sumbangan disalurkan kepada saluran yang betul untuk memastikan ia sampai kepada penerima.

Selain itu, Walid juga memberi jaminan kepada rakyat Malaysia bahawa satu-satunya sumbangan yang dianjurkan oleh kedutaan di negara ini, semuanya untuk dua tujuan sahaja, iaitu untuk pelajar Palestin dan komuniti Palestin di Malaysia.

Sumbangan ini disalurkan kepada penerima tanpa sebarang perantara.

“Anda boleh menyumbang secara terus kepada mereka yang memerlukan,” katanya.

Mengulas mengenai kebimbangan untuk derma bagi Masjid Al-Aqsa, duta itu menggalakkan rakyat Malaysia menyumbang kepada Dana Hashemite untuk pemulihan Masjid Al-Aqsa dan the Dome of the Rock, yang dikawal oleh Jordan.

Beliau mencadangkan sumbangan itu dibuat menerusi Kedutaan Malaysia di Amman, Jordan, yang boleh menyelaras proses tersebut.

Bagi bantuan kemanusiaan, Walid mencadangkan sumbangan dibuat menerusi Kedutaan Malaysia di Kaherah, Mesir dan Palang Merah Palestin, yang menyediakan perkhidmatan kepada rakyat Palestin di Gaza, Tebing Barat, Al-Quds, dan seterusnya.

Bagi memudahkan sumbangan yang diumumkan kerajaan Malaysia, Walid berkata, ia akan dihantar dari Malaysia ke Gaza melalui Mesir.

Tambahnya, usaha itu perlu diselaraskan antara kerajaan ke kerajaan (G2G) dan menggalakkan semua pihak, sama ada individu, institusi, kerajaan, badan bukan kerajaan untuk berhubung dengan Wisma Putra, Malaysian Humanitarian Aid and Relief (Mahar), atau kedutaan Malaysia di Mesir.

Author

Fazleen Safina Abd Jamil

View all posts

View all posts


Selepas beku, SPRM sita dua akaun bank Bersatu

SPRM dalam kenyataan hari ini memaklumkan, tindakan sita itu dibuat pada 11 April lepas setelah pihaknya mengemukakan perintah mengikut Seksyen 50 Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram (AMLATFPUAA 2001) kepada pihak bank.

“Sebelum ini, akaun-akaun terbabit dibekukan pada 12 dan 13 Jan lepas mengikut Seksyen 44 AMLATFPUAA 2001 bagi membantu siasatan terhadap wang yang disyaki daripada hasil haram.

“Susulan itu, SPRM telah melaksanakan tindakan sitaan tersebut pada 11 April 2023 berhubung siasatan dan pertuduhan terhadap Presiden Bersatu, Tan Sri Muhyiddin Yasin di bawah Akta SPRM 2009 dan AMLATFPUAA 2001,” menurut kenyataan itu.

Kenyataan itu dikeluarkan bagi menjawab laporan berita sebuah agensi media bertajuk Bersatu asks MACC why two accounts still frozen after 90 days yang disiarkan semalam. – BERNAMA


Lelaki rompak pembantu gerai durian diburu

POLIS sedang memburu seorang lelaki disyaki merompak seorang pembantu gerai durian menggunakan senjata berhampiran kawasan perindustrian Benus di Bentong, Pahang, pada Rabu.

Menurut Ketua Polis Daerah Bentong, Superintenden Zaiham Mohd Kahar, dalam kejadian kira-kira pukul 4.44 petang itu, mangsa seorang wanita sedang bekerja di gerai tersebut didatangi sebuah kereta jenis Proton Wira yang dipandu seorang lelaki dipercayai warganegara tempatan.

Beliau berkata, pembantu gerai warganegara asing berusia 38 tahun itu telah diacu dengan senjata menyerupai objek seperti pistol dan suspek meminta mangsa menyerahkan wang tunai.

“Mangsa kemudiannya telah menyerahkan semua wang tunai jualan durian dan suspek melarikan diri dengan menaiki kenderaan sama.

“Hasil siasatan awal pihak polis mendapati mangsa bekerja dengan seorang lelaki warganegara tempatan sebagai pembantu di gerai tersebut,” katanya dalam satu kenyataan pada Rabu.

Ujar Zaiham, ketika kejadian, mangsa bekerja seorang diri dan tidak mengalami sebarang kecederaan, manakala jumlah kerugian sebanyak RM850.

Jelas beliau, kes disiasat di bawah Seksyen 392/397 Kanun Keseksaan iaitu rompak dengan menggunakan senjata.

“Kita dalam usaha mengesan dan menjejaki suspek kes ini. Rakaman kejadian berdurasi 26 saat turut tular dalam media sosial,” katanya.

Dalam pada itu, Zaiham menasihatkan orang ramai agar berhati-hati dan menjaga keselamatan diri bagi mengelakkan sebarang kejadian tidak diingini berlaku.

“Orang ramai yang mempunyai maklumat dan menyaksikan kejadian ini diminta tampil membantu siasatan dengan menghubungi Pusat Kawalan Daerah Ibu Pejabat Polis Daerah (IPD) Bentong di talian 09-2222222 atau mana-mana balai polis berhampiran,” katanya.

Author

View all posts


Sindiket penipuan guna keldai akaun di Melaka meningkat, catat RM12.3 juta

Ketua Polis Melaka, Datuk Zainol Samah berkata, sindiket penipuan tersebut membabitkan tujuh modus operandi (MO) iaitu African Scam dengan jumlah kes sebanyak (30 kes) , Macau Scam (157 kes), pinjaman tidak wujud (98 kes), belian dalam talian (115 kes), tawaran kerja tidak wujud (118 kes), menyamar rakan pinjam wang (33 kes) dan pelaburan (107 kes).

“Antara punca berlaku peningkatan kes keldai akaun ialah kurangnya pendedahan terhadap jenayah melibatkan transaksi kewangan dan desakan hidup yang menyebabkan pemilik akaun sanggup membiarkan akaun mereka digunakan sindiket penipuan semata-mata untuk mendapatkan komisen atau bayaran.

“Berdasarkan peningkatan kes semasa, Polis Melaka akan mempergiatkan program turun padang untuk memberi penerangan dan maklumat jelas berkaitan MO penipuan ini termasuk keldai akaun yang dilihat agak serius,” katanya kepada pemberita selepas Program Walkabout Polis Melaka Bangunan Stadthuys di sini hari ini.

Turut hadir Ketua Jabatan Siasatan Jenayah Komersil (JSJK) Melaka, Supt E. Sundra Rajan dan Ketua Polis Daerah Melaka Tengah, ACP Christopher Patit.

Mengulas lanjut, Zainol berkata Macau Scam mencatatkan penggunaan keldai akaun tertinggi iaitu sebanyak 157 kes dengan jumlah kerugian sebanyak RM5.4 juta dalam tempoh enam bulan pertama tahun ini berbanding 57 kes dengan kerugian RM3.5 juta dalam tempoh sama tahun lepas.

Beliau berkata penggunaan akaun tumpang membabitkan tawaran kerja tidak wujud juga merekodkan peningkatan sebanyak 112 kes kepada 118 kes dengan kerugian sebanyak RM1.8 juta dalam tempoh sama tahun ini berbanding hanya enam kes dengan kerugian RM64,920 dalam enam bulan pertama tahun lepas.

Beliau berkata selain itu, sebanyak 339 tangkapan melibatkan penggunaan keldai akaun telah dilakukan dalam tempoh enam bulan pertama tahun ini berbanding 269 orang dalam tempoh sama tahun lepas. – BERNAMA

TAG: Melaka, polis, keldai akaun, penipuan, Zainol Samah

RSH SAL KLS


Arab Saudi akan jadi tuan rumah Piala Super Itali antara Inter Milan, AC Milan esok

RIYADH, ibu negara Arab Saudi akan menjadi tuan rumah perlawanan Piala Super Itali esok pada pukul 10:00 malam (waktu tempatan) antara juara liga AC Milan dengan pemenang piala Inter Milan, di Stadium King Fahd Riyadh, dibawakan oleh Kementerian Sukan sebagai sebahagian daripada acara sukan dalam Musim Kedua Diriyah.

Peminat bola sepak di Arab Saudi dan dunia yang menanti-nantikan kejohanan tersebut akan menikmati perlawanan mendebarkan antara dua gergasi Milan, Inter, pemegang kejuaraan Coppa Italia semasa, dengan AC Milan, juara Piala Super Itali. Kedua-dua kelab akan bersaing dalam pertarungan epik antara dua pasukan dari kawasan yang sama.

Sebelum ini, Arab Saudi telah menjadi tuan rumah Piala Super Itali pada tahun 2018 dan 2019, edisi pertama diadakan di Jeddah antara Juventus dengan Milan, di Stadium King Abdullah Sports City, manakala edisi kedua diadakan di Stadium Universiti King Saud di Riyadh, antara Juventus dengan Lazio.

Penganjuran acara utama Kerajaan ini adalah sebahagian daripada kejohanan dan acara sukan antarabangsa yang berlangsung pada Musim Diriyah 2022 yang dibawakan oleh Kementerian Sukan, dengan tujuan untuk mencapai matlamat Wawasan Kerajaan 2030, dan sebagai salah satu daripada inisiatif Program “Kualiti Hidup”, dengan menganjurkan acara sukan antarabangsa yang paling hebat dan terbesar, untuk memastikan pengalaman hebat untuk pengunjung Musim Diriyah melalui aktiviti yang menakjubkan. – BERNAMA

Author

MEDIAVARIASI

View all posts

View all posts


MB umum Selangor cuti umum 18 November sempena PRU15

SHAH ALAM: Menteri Besar Selangor, Datuk Seri Amirudin Shari mengumumkan 18 November sebagai cuti umum negeri sempena hari pengundian Pilihan Raya Umum ke-15 (PRU15).

Beliau mengumumkan perkara tersebut dalam sidang media di Bangunan SUK Selangor pada Rabu.

Menurut beliau, selain untuk menggalakkan rakyat mengundi, cuti itu adalah untuk memberi peluang kepada warga negeri lain yang bekerja di Selangor turut pulang mengundi.

“Berikutan pendaftaran secara automatik serta penurunan had umur pengundi, negeri Selangor mempunyai bilangan pengundi paling ramat di seluruh Malaysia iaitu sebanyak 3,677,848.

“Terdapat juga jumlah besar warga Malaysia yang bekerja dan bermastautin di negeri Selangor tetapi mengundi di kampung halaman mereka bertempat di negeri lain.

“Oleh yang demikian, kerajaan negeri Selangor memutuskan secara amnya untuk memberikan cuti umum sehari sebelum PRU15, iaitu pada Jumaat, 18 November 2022,” katanya.

Beliau juga berharap Perdana Menteri, Datuk Seri Ismail Sabri Yaakob mengisytiharkan 18 November sebagai cuti umum di seluruh negara untuk semua rakyat Malaysia bagi memudahkan mereka mengundi pada 19 November nanti.

Author

Faridah Amiratul

View all posts

View all posts


Eksport minyak masak polibeg dihentikan serta-merta – Annuar

KUALA LUMPUR: Sebarang pengeksportan minyak masak dalam bentuk polibeg dihentikan berkuat kuasa serta-merta, kata Pengerusi Pasukan Khas Jihad Tangani Inflasi Tan Sri Annuar Musa.

Beliau berkata langkah tersebut bertujuan untuk mengelakkan kekeliruan dengan minyak masak bersubsidi yang turut dijual dalam bentuk polibeg.

“Apabila ada pengeksport yang mengeksport minyak masak dalam bentuk yang hampir serupa, ia menimbulkan masalah kepada penguatkuasa.

“Maka, tidak akan dibenarkan lagi sebarang eksport minyak masak dalam bentuk polibeg…mesti dieksport dalam bentuk lain,” katanya pada sidang media selepas mempengerusikan mesyuarat Pasukan Khas Jihad Tangani Inflasi di Bangunan Parlimen di sini hari ini.

Annuar berkata Kementerian Perdagangan Dalam Negeri dan Hal Ehwal Pengguna (KPDNHEP) akan berunding dengan pihak-pihak berkaitan, terutamanya yang mengeluarkan lesen eksport minyak masak dalam bentuk polibeg.

Berkenaan protes yang menuntut kerajaan menangani kenaikan harga barang pada Sabtu lepas seperti dilaporkan media, Annuar yang juga Menteri Komunikasi dan Multimedia berkata sebahagian besar perkara yang dituntut itu sebenarnya telah dilaksanakan kerajaan.

Katanya memorandum berkenaan tidak disampaikan kepada pihak kerajaan dan beliau menerima laporan bahawa kumpulan terbabit menyerahkan memorandum itu, kepada pihak pembangkang.

“Daripada maklumat yang kita terima, ada empat, lima perkara yang disebut tentang apa yang mereka hasratkan, saya tidak guna istilah apa yang mereka tuntut, (tetapi) apa yang mereka hasratkan.

“Saya ambil kira itu (hasrat kumpulan berkenaan) sebagai sesuatu yang mempunyai niat baik dan kita baca satu per satu lima perkara itu, jadi perkara-perkara yang sebahagian besarnya saya dapati perkara yang sudahpun dilakukan (kerajaan), tetapi mungkin tidak ada dalam pengetahuan mereka,” katanya.

Justeru, Annuar berkata pihaknya akan membuat libat urus secara terus dengan pemimpin berkenaan untuk berkongsi maklumat serta merapatkan jurang pemahaman tentang isu inflasi, selain boleh berkongsi pendapat.

Selain itu, Annuar memaklumkan matlamat pasukan khas itu juga adalah mengekalkan Malaysia dalam kalangan negara ASEAN, sebagai negara yang dapat menyediakan barang keperluan asas pada harga paling rendah dan mengekang kenaikan inflasi pada tahap yang terkawal.

“Kita bukan nak kata kita boleh menghapuskan inflasi atau hentikan inflasi sepenuhnya, itu orang kata memberi janji sesuatu yang tidak mungkin boleh kita lakukan sebab saya kata tadi, ada inflasi kerana faktor luar (di luar kawalan kerajaan),” katanya. – BERNAMA


Suami isteri maut kereta terbabas dalam perjalanan ke pusat mengundi

KOTA TINGGI: Sepasang suami isteri yang sedang dalam perjalanan ke pusat mengundi maut manakala anak perempuan mereka yang berusia tiga tahun patah kaki kanan dalam kemalangan di Kilometer 46 Jalan Johor Bahru-Mersing di sini hari ini.

Ketua Polis Daerah Kota Tinggi, Supt Hussin Zamora berkata, kemalangan melibatkan Perodua Alza dan pacuan empat roda Toyota Hilux itu berlaku pada 12.08 tengah hari.

“Hasil siasatan mendapati pemandu Alza dalam perjalanan hendak ke Skudai (untuk mengundi bagi Pilihan Raya Umum ke-15 di Skudai) setelah selesai mengundi di Lok Heng.

“Alza yang dipandu lelaki berusia 37 tahun itu sedang menghala ke Johor Bahru telah terbabas ketika melalui selekoh dan berpusing di laluannya sebelum terbabas ke laluan bertentangan (menghala ke Mersing), lalu bertembung dengan Hilux,” katanya dalam kenyataan.

Beliau berkata akibat kemalangan itu, lelaki berkenaan dan isterinya yang berusia 31 tahun meninggal dunia di tempat kejadian, manakala anak mereka dibawa ke Hospital Kota Tinggi untuk rawatan lanjut.

Bagaimanapun Hussin berkata pemandu Hilux berusia 60 tahun tidak mengalami kecederaan.

Beliau berkata ketika kejadian, keadaan jalan raya basah akibat hujan dan kemalangan dipercayai berpunca daripada kecuaian pemandu Alza yang gagal mengawal kenderaannya dengan baik.

Kes disiasat mengikut Seksyen 41(1) Akta Pengangkutan Jalan 1987. – BERNAMA


Jambatan di Bukit Setongkol, Kuantan runtuh

KUANTAN: Jambatan berusia hampir 30 tahun yang sering digunakan penduduk Bukit Setongkol Perdana, Bukit Setongkol di sini runtuh pagi tadi namun tiada mangsa dilaporkan terlibat dalam insiden itu.

Jurucakap Jabatan Bomba dan Penyelamat Malaysia (JBPM) Pahang berkata, kejadian dipercayai berlaku akibat hakisan tanah di bawah jambatan tersebut akibat hujan berterusan.

“Bomba telah melakuan pemantauan di lokasi bagi memastikan orang awam menjauhi kawasan itu,” katanya ketika dihubungi hari ini.

Beliau berkata, enam anggota dan pegawai dari Balai Bomba dan Penyelamat Indera Mahkota telah digerakkan ke lokasi kejadian setelah pihaknya menerima panggilan mengenai insiden itu pada 8.42 pagi.

Seorang penduduk M. Paramasivam, 46, berkata, beliau hanya menyedari kejadian itu pada 7 pagi tadi sebelum menghubungi ketua kampung untuk memaklumkan keadaan jambatan yang tidak selamat untuk digunakan.

“Tindakan menutup ruang tersebut dengan tali telah dilakukan kerana bimbang kanak-kanak bermain di kawasan itu,” katanya.

Sementara itu, penyandang kerusi Parlimen Indera Mahkota yang juga Menteri Luar, Datuk Seri Saifuddin Abdullah ketika ditemui di lokasi kejadian berkata, laporan telah dibuat kepada pihak berwajib untuk tindakan susulan dengan laluan juga telah ditutup pihak bomba bagi mengelak sebarang insiden tidak diingini. – BERNAMA


Lebih 10,000 sertai Himpunan 10K Solidariti Palestin berhampiran Kedutaan AS

KUALA LUMPUR: Lebih 10,000 orang menyertai Himpunan 10k Solidariti Palestin berhampiran Kedutaan Amerika Syarikat (AS) di ibu negara pada Sabtu.

Himpunan anjuran PAS itu bermula kira-kira jam 1.45 tengah hari di Jalan Binjai, Persiaran KLCC sebelum bergerak ke Jalan Tun Razak, berhampiran Kedutaan AS.

Menurut Ketua Dewan Pemuda PAS Pusat yang juga Ahli Parlimen Alor Setar, Afnan Hamimi Taib Azamudden, himpunan itu bagi mendesak rejim zionis Israel menghentikan tindakan zalim terhadap rakyat Palestin.

“Himpunan kali kedua ini dibuat setelah rejim zionis semakin ganas dengan mengebom hospital dan membunuh orang tidak bersalah… dan kita berikan mesej ini kepada mereka supaya mereka dapat fahami bahasa kita.

“Kita mahu Palestin itu dibebaskan dan diberikan hak. Israel perlu keluar dari Palestin secara terhormat, kalau tidak kita tak tahu apa akan berlaku,” katanya.

Tegas Afnan, pendirian Ahli Parlimen Pas dan Perikatan Nasional (PN) amat jelas menyokong Palestin yang berhak mendapat hak kemerdekaan negara itu.

“Kita sebut secara aman, bersuara secara aman supaya mereka (Israel) memahami bahasa kita. Kita juga perlu memahami umat Islam Palestin dan seluruh dunia mempunyai satu ikatan akidah yang akan mempertahankan Palestin pada bila-bila masa kami diperlukan,” katanya lagi.

Beliau berkata demikian ketika ditemui media dalam perhimpunan itu pada Sabtu.

Pemerhatian Astro AWANI mendapati peserta memegang bendera Palestin dan sepanduk mengutuk sekeras-kerasnya tindakan rejim zionis Israel.

Antara pemimpin politik yang menyertai himpunan ini adalah Presiden PAS, Tan Sri Abdul Hadi Awang dan timbalannya, Datuk Seri Tuan Ibrahim Tuan Man, selain Setiausaha Agung Bersatu, Datuk Seri Hamzah Zainudin dan Presiden Perkasa, Syed Hassan Syed Ali.

Lebih 40 anggota polis berkawal sepanjang himpunan itu bagi memastikan keselamatan para peserta perhimpunan.

Bagaimanapun, peserta hanya dibenarkan berhimpun kira-kira 180 meter daripada bangunan Kedutaan AS. – Awani

Author

Media Variasi

View all posts

View all posts


SPRM kaji semula dakwaan seleweng wang zakat MAINS

SEREMBAN: Suruhanjaya Pencegahan Rasuah Malaysia (SPRM) mengesahkan kes berhubung dakwaan penyelewengan wang zakat membabitkan Majlis Agama Islam Negeri Sembilan (MAINS), dikaji semula untuk melihat keterangan yang ada.

Pengarah Kanan Siasatan SPRM, Datuk Seri Hishamuddin Hashim berkata, kertas siasatan kini dirujuk semula kepada Timbalan Pendakwa Raya, dan arahan telah dikeluarkan untuk dijalankan siasatan lanjut terhadap isu berbangkit.

“SPRM ingin menjelaskan bahawa kes berkenaan telah pun dibuka dan disiasat pada 2019, dengan fokus kepada isu rasuah dan salah guna kuasa,” katanya dalam kenyataan hari ini.

Pada 9 Februari lepas, Pengarah SPRM Negeri Sembilan, Awgkok Ahmad Taufik Putra Awg Ismail dilaporkan berkata, siasatan berhubung isu dakwaan penyelewengan wang zakat melibatkan MAINS Zakat Sdn Bhd tidak menemukan sebarang unsur kesalahan jenayah rasuah di bawah Akta Suruhanjaya Pencegahan Rasuah Malaysia (SPRM) 2009.

MAINS juga dilaporkan turut mengeluarkan kenyataan menafikan tohmahan dan fitnah yang disebarkan melalui media sosial, berkenaan salah guna wang zakat di Negeri Sembilan.

Sebelum ini, tular di aplikasi Telegram mengenai laporan pecah amanah wang kutipan zakat melibatkan pegawai jabatan tersebut. – BERNAMA


PRN: KJ turun Bertam bantu kempen kawan baik Reezal Merican

SEBERANG PERAI: “Satu undi untuk Reezal Merican adalah satu undi untuk Reezal Merican. Tak lebih daripada itu.”

Demikian kata bekas Ketua Pemuda UMNO, Khairy Jamaluddin ketika turun berkempen untuk calon Barisan Nasional (BN) Dewan Undangan Negeri (DUN) Bertam, Datuk Seri Reezal Merican Naina Merican di pekan lama Kepala Batas, di sini hari ini.

Menurut Khairy, seperti yang dinyatakan ketika turun berkempen untuk calon Perikatan Nasional (PN) DUN Jeram, Datuk Harrison Hassan di Selangor kelmarin, beliau berkempen untuk calon dan bukannya parti.

“Saya datang ke Bertam ini pertamanya atas persahabatan saya dengan Datuk Seri Reezal. Beliau ‘bestfriend’ (kawan baik) saya dalam UMNO. Yang kedua, saya datang sebab saya tahu dia (Reezal) boleh buat kerja.

“Ketiga, saya datang ke sini sebab Bertam adalah kampung Pak Lah (bekas Perdana Menteri, Tun Abdullah Ahmad Badawi). Reezal adalah pewaris perjuangan Pak Lah di sini (Bertam) sebab Pak Lah sudah jadi wakil rakyat di sini sejak tahun 70-an,” katanya.

Abdullah merupakan bapa mentua Khairy.

Mengulas lanjut, Khairy mendakwa, beliau tahu ramai pengundi di Bertam enggan mengundi calon BN disebabkan faktor-faktor tertentu, tetapi tetap meminta mereka untuk mengundi Reezal Merican.

Author

Media Variasi

View all posts

View all posts


Penyerang Perancis Benzema sokong rakyat Palestin di Gaza

PENYERANG veteran Perancis, Karim Benzema menunjukkan sokongannya kepada rakyat Palestin di Gaza dengan catatan di platform media sosial X pada Ahad.

“Semua doa kami untuk penduduk Gaza yang sekali lagi menjadi mangsa pengeboman yang tidak adil ini yang tidak mengecualikan wanita atau kanak-kanak,” tulis pemain berusia 35 tahun itu.

Benzema, yang memenangi anugerah Ballon d’Or lelaki 2022, menyertai kelab Arab Saudi Al-Ittihad selepas meninggalkan Real Madrid pada Jun.

Sayap bersenjata Hamas, Briged Qassam, melancarkan serangan menyeluruh ke atas Israel pada 7 Oktober yang dipanggil Operasi Banjir Al-Aqsa, serangan mengejut serampang pelbagai mata termasuk rentetan pelancaran roket dan penyusupan ke Israel melalui darat, laut dan udara.

Hamas berkata, operasi itu sebagai tindakan balas terhadap penyerbuan Masjid Al-Aqsa di Baitulmaqdis Timur yang diduduki dan keganasan peneroka haram Israel yang semakin meningkat terhadap rakyat Palestin.

Tentera Israel kemudian melancarkan Operasi Pedang Besi terhadap sasaran Hamas di Semenanjung Gaza.

Tindak balas Israel telah meluas kepada pemotongan bekalan air dan elektrik ke Gaza, memburukkan lagi keadaan hidup di kawasan yang mengalami kepungan yang melumpuhkan sejak 2007, serta mengarahkan lebih 1 juta penduduk Gaza di utara Semenanjung untuk berpindah ke wilayah selatan.

Jumlah rakyat Palestin yang terbunuh dalam serangan udara Israel di Gaza telah meningkat kepada 2,670, kata Kementerian Kesihatan tempatan Ahad.

Dalam satu kenyataan, kementerian itu berkata, 750 kanak-kanak adalah antara yang maut. Jumlah yang cedera telah meningkat kepada 9,600, katanya.

Sementara itu, jumlah kematian umum Israel setakat ini berjumlah 1,300, manakala bilangan warga Israel yang disahkan cedera melebihi 3,400. – Anadolu

Author

Taufik Asmady Abdul Aziz

View all posts

View all posts


Kegiatan seleweng diesel di PD tumpas, rampasan bernilai lebih RM90,000

SEREMBAN: Kementerian Perdagangan Dalam Negeri dan Hal Ehwal Pengguna (KPDNHEP) Negeri Sembilan menumpaskan kegiatan penyelewengan minyak diesel bersubsidi dalam serbuan di sebuah stor haram di Jalan Jambu, Kampung Baru Sungai Nipah, Port Dickson hari ini.

Ketua Pegawai Penguatkuasa KPDNHEP Negeri Sembilan, Abd Muis Samsudin berkata, menerusi serbuan pada 1.15 tengah hari tadi, pihaknya menyita 15,000 liter minyak diesel, merampas dua lori tangki serta peralatan digunakan bagi kerja pemindahan diesel dengan keseluruhan rampasan bernilai RM92,250.

Beliau berkata semasa serbuan, terdapat dua lori tangki berada di pekarangan kawasan tersebut dalam keadaan mencurigakan dan pihaknya menemukan hos bagi kerja pemindahan minyak diesel dari tangki lori berkenaan.

“Tindakan kes ini hasil maklumat risikan dijalankan selama seminggu yang mendapati terdapat aktiviti pembelian diesel dari stesen minyak oleh lori tangki berkenaan dan disyaki berlaku aktiviti penghantaran dan penyimpanan di lokasi sasaran serbuan.

“Premis itu tidak mempunyai lesen sah atau dokumen kebenaran daripada pengawal bekalan bagi menjalankan urusan barang kawalan bersubsidi diesel. Tiada suspek atau individu bertanggungjawab di tempat kejadian semasa serbuan dijalankan dan stor berkenaan telah beroperasi sebagai tempat penyimpanan kira-kira enam bulan,” katanya dalam kenyataan di sini hari ini.

Abd Muis berkata, kes disiasat mengikut Seksyen 20 (1) dan Seksyen 21 Akta Kawalan Bekalan 1961 dan pihaknya terus menjalankan pemantauan dan pengguna di negeri ini boleh menyalurkan maklumat atau aduan berkaitan peniaga yang tidak mematuhi undang-undang menerusi portal e-aduan.kpdnhep (https://eaduan.kpdnhep.gov.my) dan WhatsApp di talian 019-279 4317. – BERNAMA


Al Jufferi mara ke separuh akhir Kejuaraan Pencak Silat Dunia

MELAKA: Pesilat negara Mohd Al Jufferi Jamari mara ke pusingan separuh akhir kategori Tanding Kelas F Lelaki Kejuaraan Pencak Silat Dunia 2022, selepas menewaskan lawannya dari Filipina Alvin T Campos dalam aksi yang tegang.

Pada perlawanan itu, beberapa insiden kekasaran berlaku selain bantahan dibuat pasukan Filipina sebelum juara dunia tiga kali itu, menang dengan keputusan 59-41.

Mohd Al Jufferi mengakui aksi agresif pihak lawan, hampir saja membuatkannya hilang pertimbangan kerana amarah.

“Memang saya agak emosi tadi dengan caranya berlawan dan hampir hilang sabar pada pusingan akhir. Saya tak salahkan dia (Alvin) tetapi caranya agak tidak menyenangkan, terutama ketika menyerang.

“Bila saya pegang tubuh dia ketika menyerang, dia kata (saya) menipu sedangkan dalam peraturan baharu, teknik kunci itu dibenarkan,” katanya ketika ditemui pemberita selepas perlawanan hari ini.

Katanya beliau sudah menjangkakan perlawanan tersebut akan berlangsung dalam keadaan tegang, memandangkan telah bertemu Alvin sebanyak empat kali sebelum ini, dalam kejohanan berbeza dalam kelas E.

“Cara dia (Alvin) tidak pernah berubah dan anggap itu kelebihan dia. Bagi saya, saya tak boleh mengaku kalah dan wajib untuk saya pertahankan diri daripada dicederakan, terutama apabila dia tahu mengenai kecederaan saya sejak dari awal.

“Paling utama, saya tidak mahu memalukan negara dengan gaya lawan saya,” katanya.

Menyentuh aksi separuh akhir menentang wakil Algeria Zetout Abdelmk esok, Mohd Al Jufferi yakin dengan strategi yang disusun oleh barisan jurulatihnya.

Zetout sebelum itu menewaskan pesilat dari Pakistan Muhammad Ammar dengan keputusan 55-11.

Edisi kejuaraan ke-19 yang berlangsung selama enam hari sehingga Ahad di Melaka International Trade Center (MITC), disertai lebih 500 peserta dari 40 negara termasuk Indonesia, Thailand, Filipina, Kanada, Vietnam dan Malaysia selaku tuan rumah. – BERNAMA


Kerosakan peralatan PMU di Yong Peng punca gangguan bekalan elektrik – TNB

KUALA LUMPUR: Gangguan bekalan elektrik yang berlaku di beberapa kawasan di Semenanjung Malaysia sejak 12.39 tengah hari ini berpunca daripada kerosakan satu peralatan di Pencawang Masuk Utama (PMU) Yong Peng North di Yong Peng, Johor.

TNB dalam kenyataan hari ini memaklumkan kerosakan itu mengakibatkan kehilangan beban sebanyak 2.2 gigawatt (GW) yang merupakan 10 peratus daripada keseluruhan permintaan bekalan di Semenanjung Malaysia.

Menurut TNB, bekalan elektrik di kawasan mengalami gangguan berjaya dipulihkan sepenuhnya pada 3:02 petang yang mana kebanyakan kawasan terjejas berjaya dipulihkan secara berperingkat seawal 20 minit gangguan berlaku, hasil usaha berterusan pasukan teknikal syarikat utiliti itu.

“Kami memohon maaf atas segala kesulitan yang dialami oleh pengguna semasa gangguan bekalan ini. Untuk sebarang pertanyaan mengenai gangguan bekalan, pengguna boleh menghubungi talian TNB Careline di 15454,” menurut kenyataan itu. – BERNAMA


Bayaran BKKA 2023 diawalkan ke 14 April

PUTRAJAYA: Kerajaan bersetuju tarikh pembayaran Bantuan Khas Kewangan Aidilfitri (BKKA) Tahun 2023 kepada pegawai perkhidmatan awam dan pesara kerajaan diawalkan dari 17 April kepada 14 April ini.

Menerusi surat edaran bertarikh hari ini, Ketua Pengarah Perkhidmatan Awam, Datuk Dr Zulkapli Mohamed memaklumkan perubahan tarikh itu mengambil kira keprihatinan dalam membantu meringankan beban penjawat awam dan pesara kerajaan dalam membuat persediaan bagi menyambut Aidilfitri tidak lama lagi.

“Sukacita dimaklumkan bahawa, mengambil kira keprihatinan dalam membantu meringankan beban penjawat awam dan pesara Kerajaan Persekutuan dalam membuat persediaan untuk menyambut perayaan tidak lama lagi, kerajaan telah bersetuju untuk membuat perubahan ke atas tarikh pembayaran BKKA Tahun 2023 kepada pegawai perkhidmatan awam dan pesara kerajaan daripada 17 April 2023 kepada 14 April 2023,” menurut surat edaran itu.

Surat itu juga memaklumkan arahan berkenaan pada keseluruhannya dipanjangkan kepada semua perkhidmatan awam negeri, pihak berkuasa berkanun dan pihak berkuasa tempatan, tertakluk kepada penerimaan pakai oleh pihak berkuasa masing-masing.

Dalam pembentangan Belanjawan 2023 pada Februari lepas, Perdana Menteri, Datuk Seri Anwar Ibrahim berkata, pemberian BKKA adalah satu langkah keprihatinan kerajaan dalam membantu penjawat awam membuat perancangan dan persiapan awal bagi menyambut Hari Raya.

Semua penjawat awam gred 56 ke bawah yang masih berkhidmat sehingga 17 April 2023 termasuk lantikan kontrak akan menerima RM700 manakala BKKA sebanyak RM350 pula akan diberikan kepada pesara perkhidmatan awam. – BERNAMA


Teknologi pertanian pintar mampu bawa pengeluaran padi negara ke tahap SSL – Mohamad Sabu

KANGAR: Kementerian Pertanian dan Keterjaminan Makanan (KPKM) yakin penggunaan teknologi smart farming atau pertanian pintar mampu meningkatkan pengeluaran padi negara ke tahap sara diri (SSL), kata menterinya, Datuk Seri Mohamad Sabu.

Beliau berkata, keyakinan itu bersandarkan kejayaan pesawah di Sekinchan, Selangor yang menggunakan kaedah tersebut dan berjaya menghasilkan padi sekitar tujuh hingga 11 tan per hektar, berbanding lima tan per hektar dengan kaedah biasa.

“Jika kita berjaya meningkatkan hasil padi kepada tujuh tan per hektar di  kawasan pertanian  Lembaga Kemajuan Pertanian Muda (MADA) dan Lembaga Kemajuan Pertanian Kemubu (KADA), saya yakin kita tidak perlu mengambil masa yang lama sehingga berpuluh tahun untuk mencapai tahap SSL.

“Dan pada masa yang sama juga satu masa nanti, kita mampu eksport beras ke luar negara,” katanya kepada pemberita selepas merasmikan Program SMART SBB Mini Sekinchan MADA BERNAS dan melawat tapak SMART SBB di Kampung Lat 1000, Simpang Empat, di sini, hari ini.

Turut hadir, Ketua Setiausaha KPKM, Datuk Lokman Hakim Ali; Setiausaha Bahagian, Bahagian Pembangunan Industri Tani KPKM, Datuk Azman Mohmood, Pengurus Besar MADA Kamaruddin Dahuli dan  Exco Pertanian Perlis Razali Saad.

Mohamad Sabu berkata, sudah tiba masanya pesawah di negara ini bekerja sepenuh masa sebagai pesawah dan menggunakan teknologi pertanian pintar.

Katanya, kaedah itu menjimatkan masa dan tenaga di samping dapat meningkatkan hasil tuaian padi, selain telah digunakan di negara lain seperti China.

Beliau berkata, Program SMART SBB Mini Sekinchan MADA BERNAS akan dilaksanakan di kawasan seluas 187 hektar di dua lokasi bawah seliaan MADA, iaitu Kampung Lat 1000, Simpang Empat, Perlis dan Kampung Tok Mengkula, Ayer Hitam, Kedah. – BERNAMA


Individu pernah lahirkan ‘sang juara’ pilihan Ziii Jia

KUALA LUMPUR: Pemain perseorangan profesional negara, Lee Zii Jia memberi bayangan bahawa calon jurulatih baharu yang bakal dipilihnya merupakan individu yang pernah menghasilkan ‘sang juara’ dalam kejohanan badminton sebelum ini.

Tanpa mendedahkan butiran lanjut, Zii Jia yang kembali menagih khidmat jurulatih menjelang kelayakan Sukan Olimpik Paris yang akan bermula dengan Piala Sudirman di China pada 14 Mei ini, berkata keputusan mengenai jurulatih baharunya itu, bagaimanapun belum dimuktamadkan.

“Proses pencarian jurulatih sedang berjalan. Ada beberapa calon dikenal pasti, namun saya tidak boleh umum kerana belum disahkan. Apa yang boleh saya katakan ialah jurulatih itu pernah hasilkan juara,” katanya kepada pemberita selepas menyertai Kejohanan Badminton Piala Presiden di Stadium Juara, Bukit Kiara di sini hari ini.

Zii Jia sebelum ini bergerak secara bersendirian tanpa bimbingan jurulatih selepas mengambil keputusan berpisah dengan pengendali dari Indonesia, Indra Wijaya pada November tahun lepas.

Ketiadaan jurulatih hampir enam bulan menyaksikan prestasi pemain berusia 25 tahun itu merudum dalam beberapa kejohanan, selain jatuh ke posisi kelapan daripada posisi keempat dalam ranking Persekutuan Badminton Dunia (BWF) yang terbaharu.

Terdahulu, Zii Jia yang mengetuai skuad Malaysian Tigers menjuarai edisi kedua Piala Presiden selepas mencatat kemenangan 4-1 ke atas Malaysian Eagles.

Piala Presiden merupakan kejohanan simulasi buat barisan atlet badminton negara yang akan menggalas cabaran Piala Sudirman di Suzhou, China pada 14 hingga 21 Mei ini. – BERNAMA


Isu bakar al-Quran: Kembalikan keadilan Islam, boikot IKEA – PPIM

KUALA LUMPUR: Universiti Birmingham menempatkan dua lembaran naskah al-Quran terawal berusia 1,378 yang ditemui pada 2015 bertarikh antara tahun 568M dan tahun 645M, menjadikannya antara naskhah al-Quran tertua setakat ini.

Hasil ujian analisis radiokarbon yang dilakukan di Universiti Oxford mencadangkan manuskrip berkenaan ditulis kurang 20 tahun selepas Nabi Muhammad SAW wafat.

Penemuan berharga ini memberi makna yang besar dalam sejarah Ketamadunan Islam di dunia kerana ia manuskrip asli yang diyakini tidak diubah.

Ia dikatakan wujud tidak lama selepas diwahyukan kepada Nabi Muhammad antara 610 hingga 632 Masihi, di mana dipercayai penulisnya masih hidup era berkenaan.

Begitulah kebesaran Tuhan yang memelihara naskah asli berkenaan agar generasi baharu mengkaji sejarahnya, asal kejadian dan hikmah daripadanya, namun ia mustahil berlaku jika naskah itu tidak dipelihara atau dibakar.

Malaysia baru-baru ini mengutuk sekeras-kerasnya tindakan Islamofobia ahli politik sayap kanan Sweden, Rasmus Paludan yang membakar al-Quran di Stockhlom, Sweden.

Ketua Aktivis Persatuan Pengguna Islam Malaysia (PPIM), Datuk Nadzim Johan atau dikenali Toqqi turut menyeru rakyat agar memboikot produk dari Sweden sebagai satu isyarat kepada negara itu bahawa tindakan mereka adalah satu jenayah yang tidak boleh dikompromi.

“Kembalikan keadilan untuk Islam, perlu protes dan bangkit boikot produk Sweden seperti IKEA, tak makan meat ball pun tak mati.

“Perbuatan (bakar al-Quran) telah merosakkan hubungan, jadi kita harus sokong kebaikan dan menentang amalan budaya yang tidak baik.

“Kita tidak nampak orang Malaysia bakar kitab mana-mana agama pun, tak semestinya kita bercerita pasal al-Quran.

“Kita bercerita mengenai membudayakan sesuatu yang elok tetapi perbuatan berkenaan adalah keji, hina dan tidak boleh diterima,” katanya selepas sidang media.

Beliau berkata demikian pada sidang media penganjuran Pertandingan Cabaran Bukit Uhud bagi merebut Piala PPIM di Pusat Pertubuhan Kebajikan Darul Jariyah, Bukit Beruntung, yang dijadualkan pada 28 Januari ini.

Turut hadir wakil Angkatan Pertahanan Awam (APM) Wilayah Persekutuan, Mejar Bersekutu (PA) Zamri Mohd Zaman Khan serta barisan pemanah tradisional TAAM.

Tambahnya lagi, Duta Sweden di Malaysia dan Duta Malaysia di Sweden perlu bersama menjelaskan kepada kedutaan masing-masing untuk mengambil tindakan yang wajar.

“Jika tidak dihentikan, perbuatan ini akan diulang tayang oleh generasi lain pula, jadi isu keadilan tidak akan dapat sampai bila-bila,” katanya.

Author

Tun Puteh Wanti

View all posts

View all posts


Pertanian pintar ‘game changers’ utama transformasi sektor agromakanan

SERDANG: Pemodenan dan pertanian pintar merupakan pengubah keadaan (game changers) utama transformasi sektor agromakanan negara di bawah Dasar Agromakanan Negara 2021-2030 (DAN 2.0) yang memfokuskan pendekatan baharu berasaskan teknologi moden dan pembangunan mampan selaras dengan Revolusi Perindustrian 4.0 (IR 4.0) dan Matlamat Pembangunan Mampan (SDGs) 2030.

Menteri Pertanian dan Industri Makanan Datuk Seri Dr Ronald Kiandee berkata sepanjang tempoh pelaksanaan Rancangan Malaysia ke-12, agenda pemodenan dan pertanian pintar juga antara fokus utama dalam memacu sektor agromakanan negara yang mampan, berdaya tahan dan berpacukan teknologi.

“Dalam hal ini, kerajaan akan memberi tumpuan berterusan kepada pemodenan sektor agromakanan bagi meningkatkan produktiviti dan menjamin sekuriti makanan negara di samping memacu pertumbuhan ekonomi demi menjamin kesejahteraan rakyat,” katanya semasa berucap pada majlis perasmian Pameran Pertanian, Hortikultur dan Agro Pelancongan (MAHA) 2022, di sini hari ini.

MAHA 2022 dirasmikan Perdana Menteri Datuk Seri Ismail Sabri Yaakob hari ini.

Menurut Ronald kerajaan sentiasa mengolah pelbagai inisiatif dan usaha untuk menjamin kemampuan rakyat memperoleh bekalan makanan yang mencukupi dan selamat pada harga berpatutan secara berterusan untuk Keluarga Malaysia.

Ronald berkata MAHA 2022 menawarkan rangkaian kenalan perniagaan baharu bagi mempelajari kaedah dan inovasi pertanian terkini supaya masyarakat pertanian Malaysia cakna serta dapat mengambil bahagian dalam gerakan menerajui revolusi pertanian era IR 4.0 yang sedang berlaku di seluruh dunia.

Sehubungan itu, beliau berkata pemilihan Tema MAHA 2022, “Sekuriti Makanan Untuk Masa Depan” adalah tepat dan selari dengan komitmen kerajaan yang terus memberi tumpuan dalam agenda memperkukuh sekuriti makanan negara.

Beliau berkata objektif utama penganjuran MAHA adalah untuk mempromosikan sektor agromakanan dan industri makanan dengan mengetengahkan kepelbagaian produk, kejayaan perusahaan serta pelbagai inisiatif pihak agensi kerajaan dan swasta.

Katanya MAHA turut memberi sorotan utama kepada keseluruhan ekosistem dan rantaian nilai sektor pertanian selain menyediakan ruang untuk mempamerkan peluang perniagaan yang ditawarkan oleh industri agromakanan yang sedang berkembang pesat.

“Pada tahun ini, MAHA 2022 yang meliputi 22 segmen menjadi lebih istimewa kerana ia diadakan secara hybrid buat pertama kalinya, dengan acara platform langsung dan maya digabungkan.

“Diharapkan melalui gabungan pengalaman seunik ini, sektor agromakanan akan mendapat tambahan momentum dalam menjana pendapatan yang lebih tinggi untuk negara,” katanya

Pada malam majlis itu, Ismail Sabri turut menyampaikan Anugerah Perdana Sektor Agromakan kepada Persatuan Nelayan Kawasan (PNK) Besut yang membawa pulang trofi, sijil serta hadiah tunai berjumlah RM50,000.

MAHA 2022, yang diadakan selama 11 hari bermula Khamis lepas, menyaksikan penyertaan lebih 1,500 reruai pempamer, dengan sasaran lebih sejuta pengunjung dengan RM250 juta potensi nilai jualan. – BERNAMA


‘Sampai bila ya tak nak bayar KWSP pekerja’ – Individu dakwa syarikat Shuib tak bayar KWSP

CYBERJAYA: Tular di TikTok, seorang individu tidak dikenali mendakwa pemilik Bubble Bee, Shuib, culas dalam menjalankan tanggungjawab sebagai majikan dalam mencarum menerusi Kumpulan Wang Simpanan Pekerja (KWSP).

Menerusi kenyataan yang dimuat naik di TikTok @penuntutkeadilan, syarikat Bubble Bee dikatakan menolak bahagian gaji pekerja bagi caruman KWSP setiap bulan namun, tiada sebarang transaksi dimasukan ke dalam akaun KWSP pekerja.

Dakwanya, isu ini tidak pernah berlaku sepanjang tahun 2021 dan 2022 namun, pada 2023 hanya satu atau dua bulan sahaja yang dicarum.

“Sampai bila ya tak nak bayar KWSP pekerja? Setiap bulan dalam slip gaji untuk EPF ditolak sedangkan dalam I-Akaun KWSP tiada transaksi kemasukan duit dibuat.

“Ke manakah duit yang hilang hasil penolakan EPF di dalam setiap slip gaji pekerja tu?

“Masuk sahaja tahun 2023 tiada sebarang pembayaran KWSP dibuat. Kalau ada pun hanya satu bulan ataupun dua bulan sahaja.

“Itupun sekadar mengaburi mata pihak yang lain. Sekarang ni dah hampir ke penghujung tahun, ke manakah bayaran bulan-bulan yang selebihnya itu ya,” dakwanya.

Selain isu caruman KWSP, syarikat itu juga dikatakan kerap membayar lewat gaji pekerja.

“Cut off gaji 23hb tapi gaji tetap dapat lewat 7hb ataupun lebih dari 7hb. Setiap double pay dan OT dibayar lewat pertengahan bulan. Kenapa pihak anda sentiasa menunda hak pekerja bawahan anda.

“Orang luar boleh cakap ‘tahniah anak Melayu berjaya’ tapi hakikatnya? Kebajikan pekerja hauk, berapa ramai pekerja keluar masuk dalam beberapa tahun ni disebabkan pengurusan atasan bermasalah dan isu KWSP ni juga,” katanya.

Dakwanya lagi, dia sudah mengemukakan aduan ke KWSP dan Jabatan Tenaga Kerja (JTK) namun pihak berkenaan senyap seperti tiada aduan dibuat.

Malah, individu itu memaklumkan setiap komen di Instagram yang bertanya tentang gaji dan KWSP akan dipadam dan ‘block’.

“Aduan ke KWSP dan Jabatan Buruh sudah dibuat, tapi pihak berkenaan senyap seperti tiada aduan dibuat.

“Benda ni agak musykil ya sudah banyak aduan telah dibuat dalam masa setahun ni tapi apakah tindakan pihak berwajib untuk isu ni.

“Setiap apa yang dikomen di Instagram anda tentang isu gaji ataupun KWSP ini, anda padam dan anda ‘block’ sesetengah akaun tersebut dan saya juga antara salah satu orang yang anda block.

“Anda tahu mengenai isu KWSP ini tapi anda senyap seolah-olah anda buat buat tidak mengetahuinya,” katanya kesal.

Sebelum mengakhiri, individu itu berharap isu terbabit dapat diselesaikan dengan segera dan keadilan buat para pekerja yang teraniaya dapat ditegakkan.

Author

Nurul Ain Japri

View all posts

View all posts


PRU15: PBRS mahu pengagihan kerusi lebih adil daripada BN

KOTA KINABALU: Parti Bersatu Rakyat Sabah (PBRS) berharap mendapat  pengagihan kerusi yang lebih adil untuk ditandingi parti itu pada Pilihan Raya Umum Ke-15 (PRU15) daripada Barisan Nasional (BN).

Setiausaha Agungnya, Richard Kastum berkata, hasrat itu telah diputuskan pada mesyuarat tertinggi parti itu hari ini, dan akan dibawa dalam perbincangan dengan Pengerusi BN, Datuk Seri Dr Ahmad Zahid Hamidi dalam tempoh terdekat.

“PBRS bukan lagi sebuah parti kecil seperti yang dianggap sebelum ini. Berbeza dengan tanggapan sesetengah pihak, PBRS telah berjaya menarik kemasukan ramai pemimpin kanan parti lawan, serta permohonan ribuan keahlian baharu.

“Ia menjadikan keahlian PBRS berlipat kali ganda dan jumlah bahagian PBRS bertambah dengan bahagian PBRS telah ditubuhkan hampir di setiap DUN di Sabah,” katanya dalam kenyataan malam tadi.

Sebelum Parlimen ke-14 dibubarkan, PBRS, yang juga parti komponen BN bersama UMNO, MCA dan MIC, mempunyai satu kerusi Parlimen di Pensiangan disandang Timbalan Presidennya Datuk Arthur Kurup yang juga Timbalan Menteri Kerja Raya. – BERNAMA


McDonald tutup pejabat di AS menjelang penamatan perkhidmatan

CHICAGO: McDonald’s telah menutup pejabatnya di Amerika Syarikat selama beberapa hari sebelum memaklumkan mengenai pemberhentian kakitangannya, lapor Xinhua.

Media tempatan pada Isnin memetik e-mel dalaman syarikat rangkaian makanan segera yang berpangkalan di Chicago sebagai berkata bahawa kakitangan korporat AS dan beberapa pekerja di luar negara harus bekerja dari rumah sementara menunggu maklum balas mengenai status perkhidmatan mereka.

McDonald’s akan memaklumkan kepada pekerjanya minggu ini tentang keputusan mengenai penamatan kakitangan sebagai sebahagian daripada program penstrukturan “Accelerating the Arched” yang diumumkan pada awal Januari, yang lebih terarah kepada “penghantaran, ‘Drive Thru’, digital dan pembangunan”.

Gergasi makanan segera itu mempunyai lebih daripada 150,000 pekerja dalam sektor korporat.

Kira-kira 70 peratus daripada pekerja terbabit berpangkalan di luar Amerika Syarikat.

McDonald’s melaporkan jualan globalnya meningkat hampir 11 peratus pada 2022, manakala jualan di Amerika Syarikat meningkat hampir enam peratus.

Penamatan perkhidmatan kakitangan semakin meningkat di Amerika Syarikat, terutamanya membabitkan sektor teknologi.

IBM, Microsoft, Amazon, Salesforce, Meta, Twitter dan DoorDash telah mengumumkan pemberhentian pekerjanya sejak beberapa bulan kebelakangan ini.

Rizab Persekutuan sebelum ini meramalkan bahawa kadar pengangguran AS mungkin meningkat kepada 4.6 peratus menjelang akhir tahun ini. – BERNAMA-XINHUA


Mangsa sempat minta tolong, terkapai-kapai sebelum lemas

SHAH ALAM: Seorang lelaki berusia lingkungan 50-an ditemukan lemas di sungai berhampiran Pandamaran Jaya, Klang, tengah hari tadi.

Pengarah Bomba Selangor, Norazam Khamis berkata, pihaknya bergegas ke lokasi kejadian selepas menerima panggilan pada jam 10.34 pagi daripada seorang individu  yang memberitahu ternampak seorang lelaki terkapai-kapai meminta tolong sebelum tenggelam di sungai berkenaan.

Beliau berkata, sepasukan 10 anggota termasuk pegawai dan jentera dari Balai Bomba dan Penyelamat (BBP) Pelabuhan Klang dikerah dalam operasi berkenaan.

“Anggota Pasukan Penyelamatan Di Air (PPDA) kemudian melakukan selaman di dasar sungai dan berjaya menemukan mangsa.

“Mangsa dibawa ke darat sebelum pihak Kementerian Kesihatan (KKM) yang berada di lokasi mengesahkannya sudah meninggal dunia,” katanya dalam satu kenyataan.

Norazam berkata pihak polis juga tidak menjumpai sebarang identiti pada mangsa. – BERNAMA


Proses gali tanah berperingkat, elak mayat terkena jentera pengaut – Bomba

BATANG KALI: Proses penggalian tanah runtuhan menggunakan jentera pengaut di tapak perkhemahan Father’s Organic Farm, Gohtong Jaya di sini dijalankan secara berperingkat bagi mengelakkan jentera mengenai mayat.

Pengarah Jabatan Bomba dan Penyelamat Malaysia (JBPM) Selangor, Datuk Norazam Khamis berkata, pada peringkat awal, pihaknya akan mengorek dan mengeluarkan tanah runtuhan sedalam tiga atau empat kaki untuk memudahkan mayat mangsa dikesan.

“Kita percaya mayat mangsa berada di dalam atau antara tanah runtuhan dan tanah asal. Jadi untuk mengeluarkannya, kita pada peringkat awal akan menggali atau mengorek tanah runtuhan sedalam tiga atau empat kaki.

“Selepas itu pasukan penggalian akan berhenti dan membuat pemeriksaan sama ada melalui unit anjing pengesan K9 atau secara manual. Jika tiada tanda-tanda menunjukkan mayat, kita akan teruskan penggalian namun secara perlahan untuk elak mayat terkena dengan pengaut jentera tersebut,” katanya dalam sidang media di sini hari ini.

Norazam berkata proses penggalian tanah runtuhan juga dipantau oleh seorang anggota pasukan penyelamat yang akan memberi panduan dan arahan mengenai cara-cara penggalian dilakukan.

“Kita tak nak mereka (pasukan penggalian) korek tanah itu seperti mereka mengorek tanah untuk kerja-kerja pembersihan tanah. Ia harus dilakukan secara perlahan dan tidak secara dalam,” katanya.

Beliau berkata setakat pagi ini, sebanyak lapan unit jentera pengaut digerakkan ke lokasi dan berkemungkinan ditambah mengikut kesesuaian.

Selain itu, Norazam berkata, pasukan penyelamat juga telah mendapat bantuan peralatan Ground Penetrating Radar daripada Jabatan Ukur dan Pemetaan Malaysia (JUPEM) dan Agensi Pengurusan Bencana Negara (NADMA) untuk membantu proses pengesanan mayat di dalam tanah.

“Kedua-dua pasukan yang menggunakan peralatan ini telah ditempatkan di sektor A (Hillview) dan Sektor C (Riverside) bagi membantu mengesan lokasi mayat dan juga mengukur ketebalan tanah runtuhan yang berlaku ke atas mangsa-mangsa,” katanya.

Insiden runtuhan tanah sepanjang hampir 300 meter dan setinggi 70 meter di tapak perkheman itu pada 2.42 pagi Jumaat telah mengorbankan 24 daripada  keseluruhan 94 mangsa setakat petang semalam, 61 orang selamat dan sembilan masih hilang. –  BERNAMA


Banjir kilat landa ibu negara, dua laluan alami kesesakan

CYBERJAYA: Dua laluan di ibu negara mengalami kesesakan aliran trafik susulan hujan lebat yang melanda ibu negara pada petang ini.

Jabatan Siasatan dan Penguatkuasaan Trafik (JSPT) Kuala Lumpur berkata, terdapat dua lokasi meningkatkan aliran trafik disebabkan jalan telah dinaiki air menyebabkan banjir yang menyebabkan pergerakan kenderaan adalah perlahan.

“Pergerakan kenderaan perlahan melibatkan dua lokasi iaitu Jalan Kuching di Taman Wahyu menghala ke Bulatan Batu Caves kelihatan dua lorong dinaiki air.

“Lokasi kedua pula di Jalan Tunku Abdul Halim di Terowong Hantu yang membabitkan lorong kanan bertakung akibat hujan lebat,” katanya menerusi kenyataan di Facebook.

Jelas JSPT KL lagi, tiada halangan jalan dilaporkan setakat jam 4 petang hari ini. Pengguna jalan raya turut dinasihatkan untuk tidak melalui laluan tersebut untuk mengelak dari menghadapi kesesakan lalu lintas.

Author

Mohamad Fitri Hazim Hazam

View all posts

View all posts


Pemandu e-hailing dapat ‘customer’ misteri, bayar pakai duit 5 sen, wang kertas lama!

CYBERJAYA: Bukanlah suatu perkara yang asing lagi buat sebilangan para pemandu e-hailing apabila berdepan dengan kisah misteri lebih-lebih membabitkan makhluk halus.

Terbaharu, pemandu e-hailing, Ahsan Ismail, berkongsi pengalamannya menerima pelanggan misteri di Kuching, Sarawak.

Menurut Ahsan, pada mulanya dia tidak berasa apa-apa kerana pelanggan tersebut yang merupakan seorang wanita kelihatan normal seperti orang lain.

“Alhamdulilah. Pengalaman paling berharga selama saya buat e-hailling. Dapat order dari Samarahan hantar ke tempat ya. Seorang perempuan bebaju kurung. Wangi.

“Memang tak ada syak apa-apa. Dari mula masuk kereta dia request buka cermin. Nasib hujan tak lebat. Ya sahaja keluar dari mulut dia.

Sampai je tempatnya (destinasi), saya bagitahu dah sampai dia tiada bunyi. Sekali paling (pusing) belakang orangnya dah tiada,” kongsinya di Facebook.

Tambah Ahsan, wanita terbabit hanya meninggalkan wang kertas jenis lama sebagai tanda pembayaran.

“Dia tinggalkan duit RM1, RM2 lama serta duit 5 sen banyak ya,” katanya.

Meskipun terkejut dengan situasi sedemikian, Ahsan menganggap pengalaman tersebut sebagai sebahagian kenangan yang paling bermakna buat dirinya.

“Tuhan je tahu rasanya time tu. Tapi tak apa, itu adalah pengalaman paling berharga seumur hidup saya.

“Thanks Allah,” ujarnya.

Author

Diyana Rahip

View all posts

View all posts


Kru kabin MYAirline ditawar jadi DJ Fly FM

CYBERJAYA: Fly FM menawarkan semua kru kabin dari syarikat penerbangan tambang murah, MYAirline Sdn Bhd (MYAirline) untuk menjadi juruhebah di platform radio milik Media Prima Berhad itu.

Ketua Rangkaian Kandungan Fly FM, Sean Matjeraie berkata, pihaknya percaya tawaran itu merupakan peluang terbaik untuk mengasah kemahiran kru kabin menerusi cara yang serba baharu.

“Sudah tiba masanya untuk menjadi sebahagian daripada Fly magic!

“Sila hubungi kami melalui media sosial kami, WhatsApp di 017-2951144 atau hubungi kami di studio 03-7724 1144,” katanya menerusi kenyataan pada Jumaat.

Terdahulu, MYAirline dalam kenyataan mengumumkan penggantungan operasinya berkuat kuasa pada Khamis sehingga ke suatu tarikh yang akan diberitahu.

Ahli Lembaga Pengarah syarikat itu berkata, keputusan penggantungan tersebut dibuat kerana tekanan kewangan menyebabkan operasi perlu digantung, sementara menunggu penstrukturan semula pemegang saham dan permodalan semula syarikat.

Ini sekali gus memberi kesan terhadap pelbagai pihak termasuk kakitangannya yang didakwa tidak mendapat gaji dan kehilangan pekerjaan.

Author

Fazleen Safina Abd Jamil

View all posts

View all posts


Gagal tundukkan pandangan punca curang

KUALA LUMPUR: Pepatah kata dari mata turun ke hati namun jika jaga hati pastinya tidak rugi.

Kegagalan menundukkan pandangan diri punca seseorang tidak jujur, tidak setia sehingga berlaku kecurangan di belakang pasangan.

Itu pendapat seorang TikToker akaun Predecessor.mz menerusi rakaman video Tiktok berdurasi 1 minit 34 saat.

Dia menjelaskan itu adalah punca seorang lelaki kahwin dua di Siam yang dikaitkan dengan pasangan artis baru-baru ini.

Video itu sudah diulang tayang sehingga 1.2 juta kali oleh netizen.

Munawwarah Zaidi menyelitkan penjelasan tundukkan pandangan yang juga terdapat dalam surah an Nur ayat 30-31.

Surah an Nur, ayat 30-31 memberikan pedoman untuk lelaki dan perempuan beriman agar menjaga pandangan masing-masing, sebagai cerminan peribadi mulia dan ketinggian adab.

Ia adalah satu usaha membersihkan jiwa dengan menahan nafsu yang ingin memerhatikan sesuatu yang mempesonakan syahwat sehingga menimbulkan fitnah.

Dengan menjaga pandangan ini, maka tertutuplah pintu pertama yang mengheret kepada penyimpangan dan godaan.

Pada awal penerangan, Munawwarah mengulas soalan rakannya mengenai isu artis berkenaan bahawa ada tiga perkara yang mengikat manusia iaitu hutang, janji dan budi.

“Aku nak ‘highlight’ mengenai janji. Kalau seorang lelaki dah tekad nak kahwin dengan seorang perempuan dan dia akad nikah depan wali perempuan itu sebenarnya dia dah janji nak jaga perempuan itu.

“Tapi, dalam soal kahwin dua ni, aku rasa lelaki tu dah tak sayang kat perempuan tu. Sebab dia tahu yang perempuan tu tak suka dimadukan tapi dia ‘still’ buat benda yang menyakitkan hati perempuan. ‘So’ sebenarnya dia tak sayanglah,” katanya.

Munawwarah turut menyoal semula kenapa poligami menjadi konflik sangat besar di Malaysia, dan dia mengiyakan jawapan rakannya iaitu kerana tidak minta izin isteri terlebih dahulu.

“Sebab tu berlakunya kahwin dekat Siam sedangkan kahwin dua di Malaysia kena minta persetujuan mahkamah dulu,” katanya.

Dia turut menjelaskan surah an-Nisa ayat tiga bersama imej potongan ayat al-Quran itu, bahawa Allah SWT sudah menjelaskan jika lelaki tidak mampu berlaku adil, maka kahwinlah hanya satu.

“Kalau kita tengok balik ayat 3 surah an-Nisa, Allah SWT berfirman, kalau lelaki itu tak mampu adil, maka kahwin satu,” katanya.

Gadis itu berkata, sebagai manusia beriman, kita seharusnya tidak boleh menghakimi rumah tangga orang lain secara total kerana menyifatkan tidak berada dalam kehidupan rumah tangga mereka.

“Apa aku boleh cakap, kita kena perbaiki iman kita. Mungkin boleh jadi lelaki itu tak jujur dan tak setia dengan isteri sebab dia mungkin tak tundukkan pandangan dan itu sebab dia nampak perempuan lebih cantik daripada isteri dia,” katanya.

Author

Tun Puteh Wanti

View all posts

View all posts


Pemasangan kanvas berjaya elak runtuhan susulan – Polis

KUALA LUMPUR: Langkah segera yang diambil oleh Jabatan Kerja Raya (JKR) dengan memasang kanvas di lokasi tanah runtuh  di Akademi Pencegahan Rasuah Malaysia (MACA) dan Institut Integriti Malaysia (IIM) di Persiaran Tuanku Syed Sirajuddin, di sini semalam berjaya mengelakkan kejadian tanah runtuh lebih serius.

Ketua Polis Daerah Sentul ACP Beh Eng Lai berkata ia berikutan berlaku hujan lebat di kawasan berkenaan petang semalam, yang berisiko menyebabkan berlaku runtuhan susulan sekiranya tindakan pantas itu tidak diambil.

“Mujurlah selepas Jabatan Kerja Raya memasang kanvas semalam, walaupun tak sepenuhnya (meliputi kawasan runtuhan) kita dapati tiada sebarang pergerakan tanah atau hakisan lagi. Tiada sebarang runtuhan yang berlaku.

“…dan pagi ini kerja pemasangan kanvas akan disiapkan sebelum kerja pemasangan cerucuk besi dilakukan esok,” katanya kepada pemberita di lokasi hari ini.

Sementara itu, beliau berkata, pelan jalan alternatif untuk masuk ke kawasan MACA yang diusulkan sebelum ini akan ditambahbaik setelah mengambil kira faktor-faktor tertentu.

“Mungkin ada sedikit alternatif terhadap jalan akses ke MACA yang saya nyatakan semalam. Mengikut perancangan asal, ia akan dibuat di sekitar gelanggang tenis berhampiran IIM, namun Ketua Pengarah JKR (Datuk Ahmad Redza Ghulam Rasool) maklumkan ia akan diubah sedikit untuk mengelakkan lebih banyak kerosakan di sana.

“Jalan alternatif ini untuk membolehkan kenderaan milik MACA dikeluarkan bagi kegunaan harian. Ia akan mula dibina setelah kerja pemasangan cerucuk besi siap sepenuhnya,” katanya.

Beh turut mengulangi kenyataan bahawa kedua-dua bangunan (MACA dan IIM) tersebut setakat ini selamat untuk digunakan. – BERNAMA


‘Kalaulah Muhyiddin tidak serah jawatan ketua pembangkang’

KUALA LUMPUR: Pengerusi Perikatan Nasional (PN), Tan Sri Muhyiddin Yassin dikatakan memimpin ahli Parlimennya dengan baik jika tidak menyerahkan jawatan ketua pembangkang kepada Setiausaha Agung PN, Datuk Seri Hamzah Zainudin.

Veteran UMNO, Tan Sri Shahrir Abd. Samad percaya, kehadiran pemimpin-pemimpin PN di barisan hadapan dalam ‘perang politik’ dalam sidang Dewan Rakyat pasti memberangsangkan.

Katanya, jika Muhyiddin bertindak sebagai ketua pembangkang, tidak akan berlaku kecelaruan dalam Parti Pribumi Bersatu Malaysia (Bersatu) seperti yang berlaku sekarang menyaksikan empat wakil rakyatnya menyokong Perdana Menteri, Datuk Seri Anwar Ibrahim.

“Ini satu sebab mengapa ahli-ahli Parlimen parti itu tidak segan silu beralih sokongan kepada Kerajaan. Saya pasti mereka tidak sempat rapat dan tidak berapa kenal sangat dengan Muhyiddin selaku pemimpin tertinggi parti mereka.

“Sepatutnya Muhyiddin pegang jawatan ketua pembangkang dan tidak serah kepada Hamzah,” katanya dalam kenyataan di Facebooknya semalam.

Bekas ketua UMNO Johor Bahru itu berkata, pimpinan tertinggi Pas dan Bersatu seakan-akan tidak melihat Parlimen sebagai institusi paling penting dalam sistem politik negara.

“Bagi saya, inilah satu kelemahan PN sehingga membuka ruang kepada ahli-ahli Parlimen mereka beralih sokongan. Kepemimpinan politik bukan hanya di peringkat parti, tetapi kepemimpinan itu juga perlu dilihat dan dirasai dalam Parlimen,” katanya.

Shahrir turut mengambil contoh situasi berlaku dalam UMNO dan Barisan Nasional (BN) menyaksikan Datuk Seri Seri Dr. Ahmad Zahid Hamidi menyerahkan jawatan ketua pembangkang kepada Datuk Seri Ismail Sabri Yaakob walaupun ketika itu beliau Pengerusi BN.

Susulan itu, katanya, berlaku kecelaruan dalaman UMNO dan BN akibat pertembungan antara ‘ahli Parlimen’ dengan ‘parti politik’.

“Kesudahannya, Muhyiddin melantik Ismail (Naib Presiden UMNO) sebagai Timbalan Perdana Menteri dan akhirnya menjadi Perdana Menteri kesembilan.

“Kini, Muhyiddin pula berdepan dengan pertembungan fahaman yang sama. Persoalannya, siapa lebih besar, ahli Parlimenkah atau parti?

“Jawapannya ialah kepemimpinan. Kepemimpinan di dalam parti dan kepemimpinan di dalam Dewan Rakyat. Maka, semakin kuranglah butang yang boleh ditekan,” katanya.

Semalam, Utusan Malaysia melaporkan, tindakan PN menolak draf awal undang-undang anti lompat parti berhubung elemen mana-mana ahli Parlimen yang ingkar arahan parti dan tidak mengikut arahan ketua whip dianggap sebagai keluar parti dan berlaku kekosongan kerusi, dilihat ‘memakan diri’ parti tersebut.

Sebelum itu, Muhyiddin dilaporkan menggesa agar undang-undang anti lompat parti dikaji semula kerana berpandangan terdapat kelemahan susulan tindakan empat ahli Parlimennya yang menyuarakan sokongan kepada Perdana Menteri, namun, kekal bersama parti.

Empat wakil rakyat berkenaan iaitu Ahli Parlimen Kuala Kangsar, Datuk Iskandar Dzulkarnain; Ahli Parlimen Labuan, Datuk Suhaili Abdul Rahman; Ahli Parlimen Gua Musang, Mohd. Azizi Abu Naim dan Ahli Parlimen Jeli, Zahari Kechik. – Utusan

Authors

Media Variasi

View all posts

Diyana Rahip

View all posts

View all posts

View all posts


Pemegang rekod dunia Abdul Latif intai emas keempat di APG Solo

KUALA LUMPUR: Jaguh Paralimpik negara, Datuk Abdul Latif Romly yakin mampu menjulang pingat emas keempat berturut-turut dalam penampilan keempatnya di temasya Sukan Para ASEAN (APG) Solo bermula Sabtu ini.

Atlet berusia 25 tahun yang berjaya mengungguli acara lompat jauh lelaki F20 (masalah intelektual) sejak penampilan pertama pada edisi 2013 di Myanmar berkata, segala persiapannya sudah dilakukan untuk menjayakan misi tersebut.

Walaupun bakal beraksi buat kali pertama sejak hampir setahun berehat selepas mengalami kecederaan pangkal paha ketika mempertahankan emas di Sukan Paralimpik Tokyo 2020 pada September lepas, juara dunia itu tetap yakin untuk ‘terbang’ jauh di Solo.

“Saya dah pulih sepenuhnya daripada kecederaan, insya-Allah dapat membawa pulang emas sekali lagi. Setakat ini, lompatan terbaik tahun ini adalah 7.48 meter (m) yang dilakukan pada sesi latihan dan saya sedia bagi 100 peratus.

“Saya tak pasti lagi mengenai saingan di Solo kerana sudah lima tahun temasya ini tidak diadakan. Namun, saya seperti atlet lain, gembira temasya ini dapat dianjurkan pada tahun ini,” kata pemegang rekod dunia acara itu dengan lompatan sejauh 7.64m yang dilakukan pada Sukan Para Asia 2018 di Jakarta.

Sementara itu, pembawa Jalur Gemilang ke APG kali ini, Mohd Zikri Zakaria menyasarkan untuk merangkul pingat perak acara lontar peluru F55 (berkerusi roda) pada penampilan keduanya.

“Saya mampu capai sasaran ini sekiranya dapat memperbaiki teknik lontaran dan kawal perasaan saya kerana kurang pengalaman beraksi di APG,” katanya yang menunjukkan prestasi meyakinkan pada sesi latihan.

Mohd Zikri yang turut beraksi dalam lempar cakera dan merejam lembing pada edisi 2017 di Kuala Lumpur berkata, beliau memilih lontar peluru kerana mempunyai kelebihan dalam acara berkenaan ketika temasya berkenaan.

Edisi 2019 Filipina (pada awal 2020) dan 2021 Vietnam dibatalkan kerana pandemik COVID-19, menyaksikan Indonesia tampil menganjurkan edisi ke-11 temasya itu bermula 30 Julai hingga 6 Ogos di Solo.- BERNAMA


Puteri Balqis dedah sikap bapa ajak tonton porno, raba dalam bilik air

KUALA LUMPUR: Puteri Balqis sebelum ini dicela netizen sebagai sundal kerana sering menampilkan dirinya remaja yang seksi dan berani.

Netizen tidak pernah bertanya apa yang dilalui oleh gadis belasan tahun ini, mereka terus menghukum seolah-olah mereka kenal pelakon KL Force itu secara dekat.

Mereka lupa jalan hidup setiap orang berbeza, ada yang dibesarkan serba kemiskinan, ada yang dibesarkan dengan penderaan mental fizikal yang membentuk personaliti seseorang.

Namun kisah hidup yang didedahkan Puteri Balqis hari ini atau lebih mesra dipanggil Aqish menerusi saluran YouTube brosgangtv amat mengejutkan.

Kehidupan ketika kecilnya ibarat  dibesarkan dari neraka apabila bapanya memaparkan kehidupan Islamik dengan berjubah berkopiah sebagainya tetapi gagal menjaga nafsu terhadap anak sendiri.

Puteri Balqis mendakwa dirinya dan ibu pernah ditendang selepas ibu Puteri Balqis meminta bapanya untuk mengajarnya membaca al-Quran.

“Tapi, apa yang paling teruk Aqish rasa masa dia pernah bawa Aqish keluar pergi mamak dengan kawan-kawan dia. Masa tu dah malam so takde orang and mamak tu pun nak tutup, dia (bapa kandung) akan pasang video lucah kuat-kuat bagi semua orang dengar. Dia akan gelak macam tengok kartun and ajak Aqish tengok sekali,” dakwanya lagi.

Menerusi podcast sama, Puteri Balqis turut mendakwa bapa kandungnya ibarat seperti musang berbulu ayam pernah merabanya beberapa kali. Malah, dia juga pernah masuk ke dalam tandas sama sewaktu pelakon itu sedang mandi.

Puteri Balqis berkata, ibunya sendiri ada memintanya untuk mengunci mulut.

Bagaimanapun, setiap perkara ada hadnya, kerana sudah lama memendam derita, Puteri Balqis meminta maaf kepada ibunya secara terbuka dalam podcast terbabit kerana memilih untuk tampil dan menceritakan kisah hidup mereka.

“Aqish nak mintak maaf kat mummy sebab Aqish dah tak tahan. Setiap kali nak bagitau, mummy akan suruh Aqish diam sebab taknak backfire balik kat mummy. Aqish dah tak boleh dah, it’s been 15 years…” katanya.

Perkongsian terbabit nyata mengundang rasa simpati daripada pengguna media sosial mengubah persepsi mereka selama ini.

“Dia bukan saja nak buka aib keluarga dia tapi mungkin dia dah penat pendam dan orang pulak asyik fitnah macam-macam kat dia dan ibu dia,” komen netizen.

“Patut pun kalau dia berlakon cerita sedih memang menjadi. Rupanya melalui sendiri… Harap Puteri Balqis bersabar dan terus kuat,” kata netizen lain.

“Betul kata orang. Masalah dan pengalaman hidup tu membuatkan seseorang cepat matang. Semoga Aqish dan ibu menjalani kehidupan bahagia lepas ni,” tulis seorang netizen lagi.

Author

Tun Puteh Wanti

View all posts

View all posts


Sasaran berbeza kerusi PH supaya tidak terlalu selesa untuk menang – Anwar

IPOH: Perbezaan sasaran kerusi Parlimen yang boleh dimenangi Pakatan Harapan (PH) pada Pilihan Raya Umum ke-15 (PRU15), 19 November ini  bukan menggambarkan wujud ketidaksefahaman antara kepimpinan PKR.

Pengerusi PH, Datuk Seri Anwar Ibrahim, sebaliknya berkata perbezaan sasaran antara beliau dan Timbalan Presiden PKR, Rafizi Ramli adalah sebagai peringatan kepada jentera gabungan itu supaya tidak terlalu selesa untuk menang.

“Kalau saya sebut 100 dia (Rafizi) kata tidak kurang 80, 90, itu tujuan dia untuk ‘push’ (desak)..maksud dia, dia bincang dengan saya, dia buat pandangan macam itu supaya ‘push’ orang kita menambah 10 hingga 15 kerusi lagi, supaya kita dapat majoriti mudah,” katanya.

Beliau berkata demikian ketika ditemui pemberita selepas mengadakan pertemuan bersama pengusaha-pengusaha Limau Bali Tambun dan petani-petani, di sini hari ini.

Pada 31 Oktober, Anwar yang juga Presiden PKR, dilaporkan berkata yakin gabungan parti itu boleh menang di 100 kerusi Parlimen pada PRU15 namun pada Sabtu lepas, Rafizi menyatakan PH akan meraih 80 hingga 90 kerusi berdasarkan tahap sokongan semasa rakyat pelbagai kaum. – BERNAMA


Legenda bola sepak, Pele meninggal dunia

LEGENDA bola sepak dunia, Pele dilaporkan meninggal dunia pada usia 82 tahun selepas dimasukkan ke hospital sejak bulan lalu.

Punca kematian Pele disahkan akibat kegagalan beberapa organ selepas bertarung dengan kanser kolon. Sebelum ini, dia telah dipindahkan ke penjagaan paliatif awal bulan Disember selepas tubuhnya berhenti bertindak balas terhadap rawatan kanser.

Anak perempuannya Kely Nascimento mengesahkan kematiannya pada awal pagi tadi dengan catatan media sosial yang berkata: ‘Segala-galanya kami adalah terima kasih kepada anda. Kami menyayangi anda tanpa batas. Berehat dengan tenang.’

A inspiração e o amor marcaram a jornada de Rei Pelé, que faleceu no dia de hoje.

Amor, amor e amor, para sempre..Inspiration and love marked the journey of King Pelé, who peacefully passed away today.

Love, love and love, forever. pic.twitter.com/CP9syIdL3i

— Pelé (@Pele) December 29, 2022

Pele telah dianggap sebagai pemain bola sepak dalam sejarah yang pasti sukar untuk mana-mana pemain mengulanginya. Sepanjang kerjaya Pele sebagai pemain bola sepak, dia telah membantu pasukan Brazil memenangi tiga edisi Piala Dunia iaitu pada tahun 1958, 1962 dan 1970.

Di peringkat kelab pula, Pele telah mewakili Santos dan dalam tempoh 18 tahun dia berjaya menjaringkan 643 gol dalam 659 perlawanan sebelum berhijrah ke kelab New York Cosmos antara 1975 dan 1977.

Pele juga telah mencatat sejarah apabila menjadi pemain paling muda pernah memenangi Piala Dunia ketika berumur 17 tahun 249 hari. Dia juga menjadi penjaring terbanyak sepanjang zaman bagi pasukan Brazil sebanyak 77 gol walaupun jumlah itu berjaya kongsi dengan Neymar pada edisi Piala Dunia kali ini.

Author

Muhammad Nor Fadzly Mahat

View all posts

View all posts


KPDNHEP N.Sembilan rampas minyak masak bernilai RM150,000

SEREMBAN: Kementerian Perdagangan Dalam Negeri dan Hal Ehwal Pengguna (KPDNHEP) Negeri Sembilan merampas 60,000 kilogram (kg) minyak masak bernilai RM150,000 dalam serbuan ke sebuah syarikat pembungkus minyak masak polibeg bersubsidi di Senawang, di sini semalam.

Ketua Pegawai Penguatkuasa KPDNHEP negeri Abd Muis Samsudin berkata serbuan menerusi Op ATM (ayam, telur, minyak masak) dan Op Anti Sorok kira-kira 11.30 malam itu turut menyita sebuah lori tangki yang berada di tempat kejadian dengan keseluruhan rampasan berjumlah RM400,000.

“Ketika serbuan didapati sebuah lori tangki mengandungi kira-kira 30,000kg minyak masak sedang menunggu untuk dipindahkan ke tangki simpanan. Pemeriksaan lanjut turut mendapati terdapat stok simpanan minyak masak sebanyak 30,000kg dalam tangki di premis tersebut.

“Bagaimanapun, apabila semakan terhadap buku penyata stok bekalan minyak masak dilakukan, jumlah baki dalam simpanan yang dinyatakan hanya sebanyak 5,350kg,” katanya dalam kenyataan hari ini.

Beliau berkata susulan itu syarikat terbabit disyaki melakukan kesalahan di bawah Akta Kawalan Bekalan 1961 iaitu gagal menyelenggara buku penyata stok barang kawalan bersubsidi serta memiliki atau menyimpan barang kawalan berjadual melebihi had kuantiti dibenarkan dalam lesen.

Abd Muis berkata siasatan menyeluruh juga akan dilakukan untuk mengesan sekiranya terdapat unsur penyelewengan dalam rantaian pengedaran minyak masak polibeg satu kg daripada syarikat itu.

Menurutnya, kejayaan kes itu hasil pemantauan dan risikan yang dijalankan KPDNHEP Negeri Sembilan bagi membanteras aktiviti penyelewengan dan ketirisan barang kawalan bersubsidi terutama minyak masak polibeg satu kg sekali gus memastikan ia boleh dinikmati golongan sasaran.

Beliau mengingatkan para peniaga supaya mematuhi undang-undang dan peraturan yang dikuatkuasakan selain pengguna juga diminta menyalurkan maklumat atau aduan berkaitan peniaga yang tidak mematuhi undang-undang kepada pihak berkaitan. – BERNAMA


Liga Pro Saudi: Tarikh akhir perpindahan ditutup, Salah masih di Liverpool

TARIKH akhir perpindahan Liga Pro Saudi ditutup pukul 22:00 BST (British Summer Time) untuk menamatkan musim panas yang memecahkan rekod perbelanjaan – tetapi Al-Ittihad gagal ‘memetik’ Mohamed Salah dari Liverpool.

Pasukan Nuno Espirito Santo mempunyai tawaran £150 juta ditolak oleh The Reds untuk pemain antarabangsa Mesir berusia 31 tahun itu dan laporan mengenai bidaan £215 juta rekod dunia tidak disahkan.

Beberapa pengurus Liga Perdana mengkritik mengenai tarikh akhir perpindahan Saudi ditutup hampir seminggu selepas liga utama Eropah.

Ia adalah musim panas yang tidak pernah berlaku sebelum ini di mana perbelanjaan oleh liga bukan Eropah, dengan Dana Pelaburan Awam Arab Saudi mengeluarkan sumber yang besar ke dalam empat kelab mereka – dengan pihak lain juga berbelanja besar.

Secara keseluruhan, kelab Saudi membelanjakan kira-kira £700 juta pada musim panas ini, meletakkannya di bawah hanya Liga Perdana, Ligue 1 Perancis dan La Liga Sepanyol – menurut data Deloitte.

Al-Ahli: Allan Saint-Maximin (Newcastle), Riyad Mahrez (Manchester City), Edouard Mendy (Chelsea), Roberto Firmino (Liverpool)
Al-Ettifaq: Jordan Henderson (Liverpool), Demarai Grey (Everton)
Al-Hilal: Ruben Neves (Wolves), Kalidou Koulibaly (Chelsea), Aleksandar Mitrovic (Fulham)
Al-Ittihad: N’Golo Kante (Chelsea), Fabinho (Liverpool)
Al-Nassr: Aymeric Laporte (Manchester City), Alex Telles (Manchester United)
Selain beberapa bintang Liga Perdana pergi ke Arab Saudi dengan kira-kira £250m gabungan, beberapa nama utama bola sepak dunia juga akan bermain di Teluk.

Penyerang Paris St-Germain Neymar menyertai Al-Hilal dengan harga £77.6 juta, manakala kelab Arab Saudi turut memikat rakan sepasukannya di PSG Georginio Wijnaldum, pemenang Ballon d’Or Karim Benzema dari Real Madrid, Sadio Mane dari Bayern Munich, kapten Inter Milan Marcelo Brozovic, pemain Barcelona Franck Kessie, Jota dari Celtic dan pemain tengah Lazio Sergej Milinkovic-Savic.

Mungkin terdapat perpindahan rekod dunia baharu juga. PSG memberi kebenaran kepada Al-Hilal untuk bercakap dengan Kylian Mbappe selepas membuat bidaan £259m, tetapi penyerang itu memilih untuk kekal bersama juara Perancis itu dan Neymar telah dijual.

Peminat Liverpool menunggu dengan cemas sehingga tarikh akhir Saudi ditutup.

Terdapat kebimbangan Al-Ittihad boleh kembali dengan tawaran yang tidak dapat ditolak oleh The Reds untuk Salah – apabila mereka tidak akan dapat membeli pengganti selama empat bulan.

Salah telah menjaringkan 188 gol dalam 309 perlawanan untuk Liverpool sejak menyertai dari Roma pada 2017.

“Kunci untuk Liverpool ialah Salah,” kata bekas penyerang Blackburn, Chris Sutton di BBC Radio 5 Live.

“Dengan dia, saya benar-benar percaya mereka boleh membuat cabaran kepada Manchester City. Jika dia pergi, mereka tidak akan mencabar – dia begitu penting kepada Liverpool.”

Legenda The Reds Jamie Carragher menambah di TalkSPORT: “Rasanya seperti permulaan yang cemerlang [kepada musim] untuk Liverpool, semua orang telah mendapat tenaga dan semangat mereka kembali.

“Rasanya seperti permulaan pasukan baru, Klopp 2, peminat Liverpool memanggilnya.”

Walaupun Al-Ittihad mungkin masih membuat tawaran baharu pada Januari atau musim panas depan, kontrak Salah di Liverpool akan berlangsung hampir dua tahun lagi, sehingga penghujung 2024-25.

“Sebelum anda tahu, kontraknya akan tamat dan dia akan dapat pergi secara percuma,” sambung Carragher.

“Perasaan di kalangan kebanyakan peminat Liverpool ialah kami dapat dia untuk satu musim lagi.

“Bagi semua pihak, rasanya musim panas depan Liverpool masih akan mendapat bayaran yang besar dan masih akan memilikinya musim ini dan peluang yang baik untuk berjaya. Liverpool kemudian akan mempunyai 12 bulan untuk mempertimbangkan bagaimana mereka menggantikannya.

“Adalah sangat sukar untuk mendapatkan Mo Salah lagi dengan segera, tetapi pemain hebat datang dan pemain hebat pergi.”

Author

Taufik Asmady Abdul Aziz

View all posts

View all posts


Anak Annuar Musa tidak tercalon pada PRN

KOTA BHARU: Ketua Pemuda Ketereh, Afiq Amani yang juga anak kepada Tan Sri Annuar Musa, sah tidak tercalon pada Pilihan Raya Negeri (PRN) 12 Ogos ini.

Menurut sumber, pengesahan itu sekali gus menafikan Afiq Amani akan dinamakan sebagai calon.

“Saya boleh sahkan di sini, BN (Barisan Nasional) Kelantan menampilkan ramai muka-muka baharu kali ini.

“Hanya empat calon lama yang dikekalkan bagi kerusi Dewan Undangan Negeri (DUN) iaitu Galas, Paloh, Nenggiri dan Bukit Bunga,” katanya ketika dihubungi pada Jumaat.

Sinar Harian sebelum ini melaporkan Presiden Muafakat Nasional (MN) memberi bayangan beliau tidak akan berlawan dengan anaknya Afiq Amani pada PRN ini.

Ia susulan Afiq Amani antara 155 nama yang dihantar oleh UMNO Kelantan kepada kepimpinan pusat untuk dipertimbangkan sebagai calon. – SINAR HARIAN

Authors

Media Variasi

View all posts

Diyana Rahip

View all posts

View all posts

View all posts


Jangan jual gula secara bersyarat – Fuziah Salleh

KUALA LUMPUR: Peniaga kedai runcit sekali lagi diingatkan supaya tidak menjual gula secara bersyarat memandangkan ia adalah satu tindakan yang menyalahi undang-undang.

Timbalan Menteri Perdagangan Dalam Negeri dan Kos Sara Hidup, Fuziah Salleh berkata, mana-mana peruncit yang didapati berbuat demikian boleh dikenakan tindakan termasuk lesen perniagaan mereka digantung.

“Jualan bersyarat ini salah dari segi Akta Kawalan Bekalan 1961… Kadang-kadang peruncit nak buat keuntungan lebih (memandangkan) gula standard keuntungan mereka sikit sangat, 10 sen.

“Tapi kita kena ingatkan bahawa ini adalah antara perkara yang salah,” katanya sambil menyeru pengguna supaya melaporkan kepada Kementerian Perdagangan Dalam Negeri dan Kos Sara Hidup (KPDN) jika terdapat peruncit yang berbuat demikian.

Beliau berkata demikian ketika menjadi tetamu program Ruang Bicara bertajuk ‘Isu Bekalan Gula: Di Mana Manisnya?’ terbitan Bernama TV malam ini.

Sebelum ini, dilaporkan terdapat peniaga yang mengenakan syarat untuk setiap pembelian dua kilogram gula pasir kasar berharga RM2.85 sebungkus, pelanggan perlu membeli satu kilogram gula putih premium berharga RM4.60 sebungkus.

Fuziah berkata, menerusi Ops Manis yang dilancar KPDN sejak awal Mei lepas, sebanyak tujuh kertas siasatan berkaitan penjualan gula bersyarat sudah dibuka namun isu itu berjaya dikawal menerusi tindakan tegas pihak penguatkuasaan yang kerap turun padang memantau situasi.

Mengulas mengenai keluhan rakyat yang berdepan kenaikan harga barang, beliau berkata, mereka seharusnya dididik mengenai kuasa sebagai pengguna yang boleh menentukan turun naik harga barangan di pasaran.

“Kita di dalam keadaan pasaran ekonomi terbuka. Rakyat sebenarnya ada kuasa sebagai pengguna. Mereka boleh menentukan penawaran dan permintaan.

“Kalau barang itu mahal, mereka boikot, barang itu akan turun harga. Ini dalam pasaran ekonomi terbuka. Jadi, ini kita kena didik pengguna bahawa mereka ada upaya tersebut,” katanya. – BERNAMA


Bekas CEO kolej didenda RM15,000 keluarkan sijil palsu

KUANTAN: Bekas Ketua Pegawai Eksekutif (CEO) sebuah kolej swasta didenda RM15,000 atas dua pertuduhan pilihan menggunakan dokumen palsu bagi mendapatkan wang RM5,000, tujuh tahun lepas.

Hakim Mahkamah Sesyen, Datuk Ahmad Zamzani Mohd Zain menjatuhkan hukuman itu selepas Amran Mustaffa, 58, membuat pengakuan bersalah dan turut memerintahkan dia dihukum penjara 12 bulan jika gagal membayar denda berkenaan.

Amran didakwa melakukan perbuatan itu pada 21 dan 24 Oktober 2015 di sebuah bank di Jerantut melibatkan sijil dan transkrip Program Asasi Sains Kolej Sentral palsu atas nama seorang pelajar lelaki di kolej tersebut.

Menurut fakta kes, wang itu dimasukkan ke akaun bank tertuduh sebagai balasan mengeluarkan dua dokumen itu tanpa pelajar terbabit menghadiri kelas dan menduduki peperiksaan dengan dokumen terlibat juga boleh digunakan bagi melanjutkan pelajaran ke luar negara.

Bagi kesalahan itu, tertuduh didakwa mengikut Seksyen 471 Kanun Keseksaan yang boleh dihukum di bawah Seksyen 465 kanun sama yang memperuntukkan hukuman penjara maksimum dua tahun atau denda atau kedua-duanya, jika sabit kesalahan.

Pada prosiding itu, peguam Ariff Azami Hussein memohon mahkamah hanya menjatuhkan hukuman denda kerana tertuduh telah mengaku salah sebaik sahaja pendakwaan menerima permohonan representasi mereka.

“Tertuduh merupakan ketua keluarga yang besar kerana mempunyai 11 anak berusia antara tiga hingga 32 tahun. Sejak siasatan kes pada November 2017, dia telah terputus pendapatan dan kini berniaga dengan pendapatan tidak menentu,” katanya.

Ariff Azami berkata tertuduh juga telah insaf dan memberi kerjasama sepenuhnya kepada Suruhanjaya Pencegahan Rasuah Malaysia (SPRM) sepanjang siasatan berjalan.

Timbalan Pendakwa Raya Rifah Izzati Abdul Mutalif memohon mahkamah menjatuhkan hukuman berbentuk pengajaran kepada tertuduh dan masyarakat.

“Ketamakan tertuduh yang menggunakan sijil dan transkrip palsu bagi mendapatkan wang dengan cara mudah menjejaskan imej dan integriti institusi pendidikan negara,” katanya. – BERNAMA


PM bincang naik taraf infrastruktur, fasiliti penjaja di Kuala Lumpur

KUALA LUMPUR: Cadangan pembangunan dan menaik taraf infrastruktur serta fasiliti penjaja di Kuala Lumpur, merupakan antara perkara dibincangkan dalam pertemuan Perdana Menteri, Datuk Seri Anwar Ibrahim dengan pihak Dewan Bandaraya Kuala Lumpur (DBKL), hari ini.

Perdana Menteri mengadakan pertemuan itu bersama Datuk Bandar Kuala Lumpur, Datuk Seri Mahadi Che Ngah dan Pengarah Eksekutif (Pembangunan Sosioekonomi) DBKL, Datuk Azmi Abdul Hamid, di Kementerian Kewangan di Putrajaya.

“Penjaja dan peniaga kecil merupakan salah satu penyumbang ekonomi negara yang perlu diberikan perhatian, agar tidak ketinggalan dalam kepesatan pembangunan di ibu negara,” katanya menerusi hantaran di laman Facebook.

Sebelum ini, Anwar berkata Pihak Berkuasa Tempatan (PBT) terutamanya di kawasan bandar, perlu menyediakan kemudahan infrastruktur yang selesa kepada penjaja dan peniaga kecil, agar mereka dapat menjalankan perniagaan dengan suasana kondusif.

Perdana Menteri berkata kemudahan itu perlu disediakan, memandangkan kumpulan berkenaan turut menjadi penyumbang kepada ekonomi negara, menerusi perniagaan yang dijalankan. – BERNAMA


Kanak-kanak dakwa belajar pandu kereta dari YouTube

ALOR SETAR: Kertas siasatan berhubung kejadian kanak-kanak lelaki berusia enam tahun memandu kereta milik keluarganya sebelum terbabit dalam kemalangan di Jalan Kampung Bukit Tangga, Langkawi, Selasa lepas, hampir siap.

Ketua Polis Daerah Langkawi, ACP Shariman Ashari berkata, kertas siasatan itu akan dirujuk kepada Pengarah Pendakwaan Negeri sebaik polis menerima laporan perubatan daripada pihak hospital.

“Setakat ini, polis telah merakam keterangan ibu dan bapa kanak-kanak berkenaan. Selain itu, polis juga telah merakam keterangan lima individu lain iaitu tiga saksi di tempat kejadian, seorang anggota polis yang tiba di tempat kejadian dan datuk kepada kanak-kanak itu.

“Kanak-kanak itu juga akan dirujuk ke Pusat Temuduga Kanak-Kanak di Ibu Pejabat Polis Kontinjen Kedah untuk mendapatkan keterangan menyeluruh,” katanya dalam kenyataan hari ini.

Dalam pada itu, Shariman menolak dakwaan berhubung satu video tular menerusi media sosial yang mendakwa kanak-kanak itu berlatih menggunakan simulator kereta di rumahnya.

“Siasatan polis mendapati tidak ada simulator di rumah kanak-kanak itu dan video dan gambar yang tular itu bukanlah kanak-kanak yang memandu kereta jenis Toyota Vios yang terlibat dalam kemalangan,” katanya.

Beliau berkata hasil siasatan, kanak-kanak itu mendakwa bahawa dia tahu cara membawa kereta dengan melayari laman YouTube selain mengamati cara pemanduan bapanya.

Selasa lepas, media melaporkan seorang kanak-kanak lelaki berusia enam tahun di Langkawi dikesan memandu Toyota Vios sejauh kira-kira 2.5 kilometer sebelum melanggar tiang lampu dan menyebabkan kanak-kanak itu luka di bahagian dagu manakala adik lelakinya yang berusia tiga tahun yang turut menaiki kenderaan itu tidak mengalami sebarang kecederaan. – BERNAMA


UEL2022: Dua gol Marcus Rashford bantu United bangkit tewaskan Omonia 3-2

PENYERANG Manchester United, Marcus Rashford tampil cemerlang dengan menyumbat dua gol sekaligus mencetuskan kebangkitan skuad The Red Devils daripada ketinggalan dengan menewaskan Omonia 3-2, di Stadium GSP Nicosia, Cyprus, dalam aksi kejuaraan Liga Europa, awal pagi tadi.

United yang dibarisi keselebasan utama terkuat termasuk pemenang Ballon d’Or terkuat, Cristiano Ronaldo dan pemain tengah defensif dari Brazil, Casemiro dominan dengan penguasaan permainan melakukan serangan melalui Antony melalui rembatan jarak jauh pada minit ke 28 namun dihalang penjaga gol Omonia, Fabiano.

Omonia yang kini berada di bawah bimbingan bekas pengurus Celtic, Neil Lennon mengejutkan United dengan gol pertama pada minit 34 menerusi serangan pantas yang dicetuskan oleh Bruno melorong bola kepada penyerang Iran Ansarifard berjaya menewaskan penjaga gol, De Gea.

Pengurus United, Erik ten Hag membuat dua pertukaran pemain pada separuh masa kedua dengan memasukkan Marcus Rashford menggantikan Jadon Sancho serta Luke Shaw menggantikan Tyrell Malacia.

Percaturan ten Hag dengan pertukaran itu membuahkan hasil dengan United meningkat intensiti serangan serta berjaya menyamakan kedudukan menerusi rembatan jarak jauh, Marcus Rashford pada minit ke-53.

Penguasaan United berterusan dengan menjaringkan gol kedua hasil pemain gantian baharu, Anthony Martial hasil bantuan Rashford menjadikan United mendahului 2-1 pada minit ke-62.

Sementara itu, bintang sensasi United, Cristiano Ronaldo yang kerap memanaskan bangku simpanan dalam perlawanan Liga Perdana Inggeris (EPL) oleh ten Hag mempunyai banyak peluang menjaringkan gol yang gagal disempurnakan.

Aksi hambar Ronaldo dalam perlawanan berterusan setelah percubaan jarak dekat penyerang Portugal itu hanya singgah ke tiang gol dalam keadaan terbuka di minit ke-77.

Sumbangan Ronaldo dalam perlawanan muncul pada minit ke-83 dengan membuat hantaran lorong kepada Rashford untuk membawa United selesa mendahului 3-1.

Omonia bangkit menjarakkkan kedudukan melalui jaringan gol kedua pada minit ke-87 oleh Panagiotou.

Author

Mohamad Fitri Hazim Hazam

View all posts

View all posts


Kumpulan Houthi Yaman serang Israel dengan peluru berpandu balistik

SANAA, Yaman: Kumpulan Houthi Yaman pada lewat Selasa berkata ia menyerang Israel dengan peluru berpandu balistik.

“Angkatan tentera kami melancarkan sekumpulan peluru berpandu balistik ke pelbagai sasaran musuh Israel di wilayah Palestin yang diduduki,” kata jurucakap, Yahya Saree.

Beliau menegaskan bahawa antara sasaran ini adalah “tapak sensitif” di bandar selatan Eilat.

Saree berikrar bahawa kumpulan itu akan “menyerang mana-mana kapal Israel di Laut Merah atau mana-mana tempat yang boleh kami sampai, bermula dari saat kenyataan ini diumumkan.”

Terdahulu pada hari itu, tentera Israel berkata, ia menembak peluru berpandu balistik yang mungkin ditembak dari Yaman, menurut Pihak Berkuasa Penyiaran Israel.

Pada 31 Oktober, kumpulan Houthi mengumumkan bahawa ia telah menyerang Israel dengan sejumlah besar peluru berpandu dan dron.

Serangan kumpulan itu bertepatan dengan serangan udara dan darat yang tidak henti-henti Israel di Genting Gaza, yang berterusan sejak serangan rentas sempadan oleh kumpulan pejuang Palestin Hamas pada 7 Oktober.

Sekurang-kurangnya 11,320 rakyat Palestin telah terbunuh, termasuk lebih 7,750 wanita dan kanak-kanak, dan kira-kira 29,000 lagi cedera, menurut angka terkini daripada pihak berkuasa Palestin.

Beribu-ribu bangunan termasuk hospital, masjid dan gereja juga telah rosak atau musnah dalam serangan Israel ke atas kawasan yang dikepung sejak bulan lalu.

Angka kematian Israel, sementara itu, berjumlah 1,200, menurut angka rasmi. – Anadolu

Author

Taufik Asmady Abdul Aziz

View all posts

View all posts